ANUL 1. No.1. IANUARIE 1932, 


Viaţa Basarabiei 


REVISTĂ LUNARĂ 


Editată de Asociaţia culturală „Cuvânt Moldovenesc“ 


Un cuvânt înainte 


Procesul de adaptare la noile stări de lucruri, pe care 
îl trăeşte Basarabia după Unire cu Patria, nu s'a terminat 
încă. El este un proces de durată și se înscrie în istoria 
națională cu pagini bogate în evenimente şi fapte care me- 
rită să fie păstrate pentru posteritate. 

Ceia ce se întâmplă, însă, în zilele noastre, nu-i impor- 
tant numai pentru istorie. Procesul de adaptare, fiind în 
acelaş timp şi un proces de creștere, este viața însăși pe 
care o trăim şi ca atare ne interesează în primul rârd pe 
noi cei de astăzi. Și nu poate să nu ne intereseze: în joc 
este însăși ființa noastră şi a neamului nostru. Este pre- 
zentul nostru și viitorul copiilor noștri. Intr'un cuvânt, pro- 
cesul este al nostru şi trebue să ştim să-l trăim și să-l du- 
'cem la capătul dorit. 

Ca orișice proces, el are crize. Aceste crize, adăogân- 
du-se la criza generală, prin care trece omenirea şi ţara 
noastră după război, dau uneori zilelor noastre un aspect 
de dureroasă tragedie. Marea vieţii este bătută de furtuni 
puternice și valurile sânt așa de ridicate și amenințătoare 
pentru toţi cei prinşi în drum, încât chiar pent:u poporul 
nostru care numai alintat n'a fost în trecutul lui vijelios 
deci este deprins cu de toate, starea lucrurilor se preziviă 
ca extrem de primejdioasă. Farul mântuirii naţionale p>re 
câteodată că dispare cu totul, sau abia-abia se mai zărceşte 
la orizontul depărtat... 

In aceste vremuri grele şi împrejurări de mare r::pun- 


dere pentru toti, Societatea „Cuvânt Moldovenesc“, care a 

luat ființă pentru a sprijini fapte de cultură naţională și de 
civizm românesc în Basarabia, a socotit de datoria ei să 
facă un apel la fiii cei mai luminați ai provinciei, îndem- 
nându-i să se adune împreună și să încerce făurirea unui 
punct de sprijin pentru sufletele bieţilor moldoveni basa- 
rabeni, cari sânt în primejdia de a se înneca ei cei dintâi 


în marea atât de tulburată a vieţii. 


Revista „Viaţa Basarabiei” este rezultatul acordului 
intervenit între o samă de cărturari basarabeni, cari prin 
viața lor de până acum au dovedit că s'au identificat cu 
provincia noastră şi cari au înţeles, că lor li revine sarcina 
de a se pune pe munca scrisului, care să aibă ca scop: 


1) desțelenirea paraginei trecutului de robie, care mai 
perzistă în unele privinţi în Basarabia; 


2) dezvăluirea şi înfăţişarea sufletului românesc basa- 
rabean în ceața vremilor opuse și în splendoarea luminei 
de astăzi; 

3) cercetarea pământului Basarabiei din punct de ve- 
dere geografic şi etnografic; | 

4) îndrumarea fiilor Basarabiei pe căile românizmului 
şi ale statului naţional român; 

5) crearea de legături sufletești între locuitorii Basa- 
rabiei fără deosebire de naţionalitate și religic; 

6) cimentarea legăturilor sufletești între românii din 
tot cuprinsul României Mari şi cei în afară de hotarele ei 
politice; 

7) urmărirea mersului instituţiilor de cultură spirituală 
şi materială în Basarabia şi chiar în ţara întreagă, în măsura 
în care înregistrarea faptelor poate ajuta aducerea de lu- 
mină în problemele basarabene; 

8) dezbaterea nevoilor economice ale Basarabiei; 

9) revista presei care tratează chestiuni obşteşti, ce 
P-ivesc și provincia noastră ; 

10) împărtășirea cetitorului uitat și izolat pe meleagu- 

rile basarabene la problemele de cultură generală şi de 


intii e umană, care frământă capete, popoare, universul 
înt Rs 

. 11) orice alte probleme şi chestiuni, care în cursul mun- 
cei vor fi găsite că răspund scopurilor Asociaţiei „Cuvânt 
Moldovenesc“ şi revistei „Viaţa Basarabiei“. 


Prin pagini din trecutul zbuciumat dar puţin cunoscut 
al Basarabiei, ne propunem să arătăm trudnicul drum al 
moldovenilor dintre Prut şi Nistru spre Golgota suferinţei 
lor neînţelese de cei streini de sânge și spre mormântul 
uitării amare din partea fraţilor de acelaş sânge — drum 
care, la capătul celor 106 ani de robie rusească, a adus 
zilele măreţe ale Învierii neamului românesc în Basarabia, 
răstignită şi înmormântată de vie. Această dezvăluire a 
trecutului românesc basarabean ne-o propunem, nu pentru 
o zgândărire a rănilor trecutului, ci spre a-i face pe ceice 
nu ne-au înțeles în trecut, să ne înțeleagă măcar acum și 
totodată spre a arăta moldovenilor basarabeni, cari poate 
se clatină pe picioarele lor slabe sau obosite, că în trecut, 
părinţii şi strămoșii lor au avut de îndurat suferinţi și mai 
mari, dar nu s'au plecat, ci au aşteptat vremurile de mân- 
tuire cu statornicia unui popor vrednic, aşa cum zice poetul 
nostru basarabean A. Mateevici: 


Eu cânt pe acei ce pân acum 

Fără cărare, fără drum, 

În noapte rătăciți au stat, 

Nădejdea insă n'au lăsat... 

Cari tocul vieții nu l-au stâns 

In pieptul lor de fer făcut, 

Şi cât de mult n'au plâns, 

Tot alte zile-au prevăzut — 

Pe aceştia eu îi cânt!... 

$ 
Prin pagini de beletristică, versuri, folclor şi studii de 

orice natură, cari ar oglindi sufletul moldovanului basara- 
bean, ne propunem să-l arătăm fraţilor lui de aiurea, cari 
nu ne cunosc nici astăzi îndeajuns, așa cum se prezintă cu 
însuşirile lui caracteristice, precum: cumințenia pilduitoare, 
bunătatea îngăduitoare şi iertătoare, omenia neafișată şi 
neoțărâtă, răbdarea tăcută și creștină, modestia sinceară şi 

netrâmbițată și atâtea altele. N'am dori însă, să ne ascun- 
dem nici defectele și mai ales întârzierea în atâtea domenii 
ale vieţii. Sântem doar trup din trupul unui popor de țărani 
Şi nu avem nici o vină, că, mulțumită vremurilor de urgie 
din trecut, purtăm pecetea primitivităţii, cu care, dealtfel, 
sânt pecetluiți țăranii din tot cuprinsul sud-estic european. 


Aşa cum sântem, avem dreptul de a fi cunoscuţi și 
luați în samă. Facem deci apel la condeiele cunoscute şi la 
acele care până acum n'au avut curajul publicităţii, să 
brăzdeze adânc, de-alungul și de-acurmezişul, Basarabia 
virgină, spre a scoate în evidență însușirile poporului ei și 
spre a pregăti terenul, unde va crește şi va înflori sufletul 
românesc basarabean, vrednic de plantatorii acestui suflet 
pe aceste meleaguri, din antichitatea tracică şi romană și 
din vremurile mai dincoace, când s'a plămădit neamul nos- 
tru românesc. 

Rugăm îngăduinţă pentru înfățișarea modestă a comorii 
sufletului moldovenesc basarabean, de abia scoasă de sub 
spuza veacurilor: luată în cercetare mai deaproape şi repar- 
tizată în galantarele culturei românești, sântem încredințațţi, 
că va fi o surpriză pentru mulți şi va străluci neasemuit, 
nealterat şi în armonie deplină cu toată creaţiunea naţională 
română. Chiar dacă ne-am contopi în gama folclorului mol- 
dovenesc basarabean, sau am face numai un pas mai de- 
parte, unde s'a oprit creațiunea populară, încă am pre- 
zinta un aport în tezaurul general al literaturei româneşti. 
Dar Basarabia moldovenească numără printre făuritorii scri- 
sului românesc şi a literaturei naţionale pe un Alexandru 
Donici, pe Constantin Stamati, pe Alecu Ruso, pe Bogdan 
Petriceicu Hâjdeu, pe Alexie Mateevici și pe atâția alţii 
mai mici, — morţi sau vii, cunoscuţi și utați sau cu totul 
necunoscuţi, cari, după părerea noastră, toţi au dreptul la 
cunoștința şi recunoştinţa Basarabiei și ţării. 

Revista „Viaţa Basarabiei“, de va fi numai o manta de 
vreme rea pentru penele basarabene începătoare, dar pe 
care, dintr'un sentiment natural de patriotism local, le-am 
dori cât de iute să răzbată în lumea largă a literilor româ- 
neşti, încă ar fi o faptă de cultură românească în Basarabia. 

Dar pe lângă acest considerent, noi ne mai gândim și la 
cultivarea cetitorului basarabean. In provincia noastră, pe 
vremuri, intelectualitatea orașelor și satelor — funcţionarii, 
preoții, învățătorii şi profesioniștii liberi — obișnuia să se 
aboneze la câte o revistă de cultură generală, precum erau 
„Niva“, „Mir Bojii*, „„Ruscoe Bogatstvo“, „Probujdenie', 
'wVestnic Znania“ şi altele. Este timpul, ca vechea tradiţie 
să fie reluată și am dori, ca „Viaţa Basarabiei“ să fie acea 
“revistă românească de cultură generală, care să cultive pe 
“cetitorul basarabean pentru scrisul și literatura românească. 


Socotim că nu mai este nevoe să lămurim cetitorilor 
noştri toate acele puncte, pe care le-am enumerat dela în- 
ceput ca scop al scrisului nostru la „Viața Basarabiei“. Prin 
“toate tindem să ne facem datoria faţă de Basarabia, față de 
moldoveni și popoarele conlocuitoare cu noi, față de statul 
naţional și românism. De vom fi ajutat Basarabia să facă un 
pas înainte în domeniul cultural şi economic, de vom fi 
„deschis ochii unora şi inima altora asupra sufletului basa- 
.rabenilor și năzuințelor lor, de vom fi deşteptat în mai mulţi 
râvna spre mai multă lumină, spre mai multă muncă orân- 
-duită şi spre mai multă frumuseţe în viaţa, pe care o trăim 
cu toţii o singură dată, — ne vom socoti răsplătiți pentru 
munca noastră. 

Pornim la drum cu mijloace puţine. In trecut, până la 
război și Unire, aici în Basarabia, o încercare aproape ase- 
muitoare a izbutit cu mijloace şi mai puţine: a fost revista 
„Cuvânt Moldovenesc“ de sub conducerea subsemnatului şi 
a răposaţilor N. Alexandri şi S. Murafa. Scoasă un timp ca 
singura tipăritură românească în Basarabia, revista „Cuvânt 
Moldovenesc“ s'a transformat apoi într'o ediție paralelă cu 
ziarul care purtă acelaş nume. Incetarea scoaterii revistei 
„Cuvânt Moldovenesc“ a fost o greșală, pe care după atâţia 
-ani trecuţi o reparăm prin revista „Viața Basarabiei. Nu ni-i 
greu de loc să recunoaştem, că o revistă de cultură gene- 
rală nu poate fi înlocuită niciodată, în serviciile ei, printr'o 
gazetă. | | 

Astăzi pornim la drum cu aceiași credinţă, cu care am 
:mai pornit și altă dată, în puterea minunată a ideii, a cu- 

vântului: „la început era Cuvântul şi cuvântul era la Dum- 
nezeu şi Dumnezeu era Cuvântul“. Vechiul „Cuvânt Moldo- 
venesc“ avea pe coperta lui: „Cunoaşteți adevărul şi ade- 
devărul vă va slobozi“. Reluăm deviza muncii noastre din 
trecut și pornim la drum cu gândul, că nici astăzi încă nu 
sântem deplin stăpâni pe libertatea noastră, că şi astăzi 
ni se mai tăgădueşte dreptul. la viață, că și astăzi sântem 
încă robiţi atâtor nevoi, atâtor dureri și unui întuneric mare, 
care nu s'a risipit deocamdată nici sub razele culturei na- 
tionale ! 

Avem buna nădejde, că „Viaţa Basarabiei“ va fi un 
răspuns la chemarea vremii şi va ajuta procesul de adap- 
tare şi creștere a provinciei RVARIES, în noile condițiuni de- 
viaţă. 

PAN. HALIPPA. 

24 Ianuarie 1932. 


CUGETĂRI*) 


Sunt lucruri, cari sunt cu atât mai bune, cu cât se vorbeşte - 
mai puțin despre ele, şi mai ales dacă vorbesc mai puțin despre 
ele posesorii lor. Acestea sunt : mândria, cinstea şi inteligența. 


Om inteligent nu inseamnă încă om cinstit. Inteligența u- - 
şor justilică astăzi ceia ce a criticat izri şi se deprinde cu tot, ce 
n'a admis şi de ce a fugit înainte. 


Puterea inimii e mai presus de toate puterile inteligenţii. O- 
mul care ascultă mai mult de comandamentul inimii, decât de acela 
al inteligenții, va fi mai înalt în acțiune; acela însă care ascul- - 
tă mai mult de comandamentul inteligenți, va fi mai înalt în Cu--. 
winte, 


de Vasile L, Laşcu. 


Í o——— -m - -- ze 


1) Din cartea „Cownnenia* V, L. Laşcov. Anul 1891, 


Intre stepă și mare.. 
IMPRESII 


Dela Cetatea-Albă la sudacţi-Cordon, drumul e ed ca 
în palmă, 

Automobilul străbate cei 28 de kilometri într'o oră şi ceva, 

Praful te înăbuşă, chipurile noastre par mânjite cu clisă, 

Străbătând largul stepei, un gând te mângâie, curând vei 
vedea marea și orice suferință va fi uitată, 

Prin inima celor două sate—Carpen și Catorga, săgetăm ca 
împinși de o vijelie, Catorga, numele din urmă, a fost dat satu- 
lui, pentrucă cei mai mulţi din locuitorii de astăzi, sunt moşte- 
nitorii unor foști pușcăriaşi. 

Insfârșit, iată şi Budachi, cu căsuţele lui modeste, Incă trei 
kilometri și suntem în Cordon. Marea ne zâmbește. Coasta a- 
bruptă prinde a se înfăţişă ochilor mult mai puternic. 

In dreapta e stepa, largă, nedefinită... cu puncte negre: 
“sunt câţiva copaci singuratici., Unde raza vederei se pierde, un 
-cer cenușiu pare că se sprijină pe umerii stepei.. 

Dar marea e tot mai aproape... Iat-o, lucind, săltind, ve- 
selă, plină de sclipiri argintate, printre vilele cochete... 

Inima-mi tresaltă, ochiul meu cată lacom să cuprindă în- 
“treaga nesiârşire. 

Sunt nerăbdător, s'ajung cât mai curând în odăița mo- 
-destă, pe care un bun prieten mi-a închiriat-o cu câteva zile mai 
nainte. O fi oare cu vedere la mare ? 

Amurgul cade. Din balconaşul odăiţei, unde m'am instalat, 
privesc nesfârşirea mărei, 

Din Cordon o suviţă lungă de uscat desparte. ied, Bu- 
dachi de furia mării. 

In amurg suvita această, lungă de câţiva kilometri, pare 
de sidef. Dincolo de cealaltă parte a lacului, pe vâriul unei 

coaste înalte — se desenează case ascunse între copaci și ceaţă, 


E Sergheevca. 

Luntre, cu pânzele umflate, se îndreaptă când şi când din. 
Cordon spre Sergheevca. 

Cobor pe malul mării, pe așa zisul Bulevard, care din an. 
în an se face tot mai mic. Valurile mărei îl sapă la temelie, 

Aleia e acoperită cuun strat alb de nisip, printre care, ră- 
sare mici schelete, de melci, moluște, scoici, atâtea trupuri de 
înfime animale, odată podoaba mării. 

Vile cochete, cu acoperişurile de-un roşu aprins,îşi desve-. 
lesc cu prietenie chipul... Pe alei micuţe dar poetice, strejuesc 
copaci fructiferi, viţa de vie se cațără îndrăzneț pe pereţii viilelor. 
Bănci singuratice te îndeamnă la hodină. Un chiosc improvizat, 
unde cântă în fiecare seară o muzică militară, dă avânt pere- 
chilor, care se plimbă pe alei și-și potrivesc de multe ori pașii 
după ritmul melodiei... 

Două restaurante sunt chiar pe mal. Nici poșta nu e de- 
parte. In spatele bulevardului, pe prima stradă, e farmacia și băi- 
le, totul e aproape, la îndemină, ca în curtea unui vrednic gospodar. 

Pe o eşitură a coastei,e postul de grăniceri „General Râm- 
niceanu“. 

Aici au fost şi au supraveghiat, malurile și grănicerii ruşi; 
astăzi, stau ai noştri, aşa după cum cerea dreptatea lui Dum-- 
nezeu, 

In fostul „Cordon“ ministerul armatei a înălțat o- clădire 
mândră, în stil românesc, loc de recreaţie și întremare pentru 


ofițeri, 


In stațiunea aceasta totul e liniștit, blând, rustic... Nimic 
din obrăznicia, zgomotul, luxul, altor stațiuni .. Nu trebue să 
aibi grija hainelor şi a etichetei. Oamenii se uită pe- ei, trăind: 
viaţa fermecătoare a naturei. Nimeni nu se interesează de to- 
varăşul lui, pe care-l vede pe plajă, ori s'a întâlnit cu el, ală- 
turi pe o bancă. 

Pe fețele fiecăruia citeşti uitarea de sine, liniștea... 

De dimineaţă până la ora 2 „Cosa“, plaja cea mare, e plină 
de lume. Femei, bărbaţi, copii... Variaţii de costume; umbreluţe 
colorează nisipul strălucitor al malului, 

lnvăluiţi în nisip, ori sub corturi improvizate, se desem- 
nează corpurile omenești, în toate formele și de toate vârstele. . 

Elegante, cu picioarele fine, cu mlădierea șoldurilor sculp- 
tate, trec uneori şagalnic, de-alungul malurilor, ca o sfidare a 
bătrineței, care se ascunde sub cearşaiuri albe, ori coverturi de 
“toate culorile. . | | 

Sub ploaia de raze „ultra-violete“, ce se .răsfrâng din a- 
dâncul cerului, trupuri pictate cu nomol se profilează, ca fan- 
tome drăceşti, sub privirile nepăsătoare ale mulțimii. 

Şi-n vreme ce marea trimite zâmbiri duioase, ecoul valu- 
rilor ei se pierde departe, în stepă, ca niște răsfrângeri de note 
“picurate lin depe clapele unui clavir uriaş. 

Eri, după prânz, marea era liniștită și calmă, ca chipul u- 
nui copil care na fost nici odată turburat de nici-o suferinţă. 

Valuri molcome, sclipitoare, se rupeau uneori din oglinda 
mării. 

În adânc, „dânsa“ imbrăcase o haină, împodobită cu pietre 
de topaz. Marginile erau tivite cu smarald, nesfârşitele depăr- 
tări trimiteau săgeți de argint, iar în văzduh, prin aerul stră- 
veziu, sburau leneş pescărușii, intorcând nehotăriîţi ciocurile ca 
să-și ia direcţia. 

Stam pe-o bancă, sus pe malul prăvălatic, și ochii mei scru- 
tau întinsul. Gândurile îmi erau line, pe suflet nimic care să tur- 
: bure armonia clipelor de pace care le trăiam. Revolta, ura, ja- 
lea, suferinţele, toate adormiseră în sufletul meu. Când și când, 
ridicam privirea spre cerul catiielat și moale, ori mă întorceam 
“spre stepă. 

Şi stepa era liniştită și tristă și părea că doarme în liniș: 
“tea unui somn profund, 

Căpiţe mari de fân pătau la mari depărtări orizontul în- 
volburat de-o uriaşă geană trandafirie. | 

Mă gândeam: Ce bine ar fi să încremenesc pe veci, în a- 
-ceastă uitare de sine, 

Dar deodată, ca sub apăsarea unui buton electric, un val 
de vânt rece năvăli din stepă. Alte unde de vânt îi urmară şi 
ca-ntr'un cortergiu se repezeau spre. mare, târind cu dânsele 
‘trombe de praf. 

In câteva minute marea se cutremură. Faţa ei deveni po- 
-somorită. Se increţea şi se încrunta, pe măsură ce vântul îi tur- 
'bura hodina. ; 

Dinspre Bugaz un nor uriaș, urât și negru, cu-o coadă 
spăimântătoare, crescu din mare... | 

Câteva bubuituri se sfărimară în stepă... Marea îi răspunse 
cu-un ecou groaznic. O lumină lungă de argint, porni în zigza- 
nuri spre Sergheevca. Stepa deveni neagră, învăluită în munţi 
uriași de praf. Trâmbele de apă, repezite din goluri, năvăleau 
spre mare, Urlete nesfârşite prinseră a sfârteca adâncurile și din 
pântecele nourilor ziszaguri de foc țâşneau încontinuu. 


Văzdubhul, stepa, marea, gemeau, urlau, se văitau.. Cu o 
ură groaznică, părea că Dumnezeu voeşte să pedepsească ome-- 
nirea., r ode 

Vavcarmul acesta nu ţinu mult. Ca la porunca unui glas: 
neauzit, în scurt el încetă. ` 

Când am eşit dín odăița mea, totul era liniştit. Și urletele 
mărei, ropotul ploaei, gemetele le răzbubuitul tunetelor, 
totul ca prin farmec amuţise, | | 

Stepa, verde, părea că zâmbeşte; florile din grădiniţă, timide, 
își îndreptau iarăși chipul fermecător spre mine; cerul—moale şi 
strălucitor, dar cu câtiva nouri pe dânsul, caşicând voia să spuie 
că nimic nu sa petrecut. 

Numai marea se văita mânivasă, și lovea în mod P 
plaja, în semn de-aducere aminte, că dânsa, asemenea unor suf- 
lete, nu uită ușor pe acei câre-au făcut-o să sufere... 


N. Dunăreanu. 


CANTEC. 
Stau şi-ascult în tapt de sară, Și cum notele olângând 
De pe culmea unui deal, Trec, pe vântul serii duse 
Sfântul cântec de la țară:  : Mi se-aşterne ’n suflet, blând,. 
Doina tristului caval. Dorul zilelor apuse. 


AL. Terziman. 


Hasdeu şi Tolstoi 


Alăturarea acestor două nume poate părea forţată, nefirească, 
bizară, căci a vorbi despre Hasdeu şi Tolstoi este cu totul altceva 
decât a vorbi d. e, despre Hasdeu şi Heliade, Maiorescu, Alecsandri, 
Eminescu şi alţi reprezentanţi marcanţi ai culturei şi literaturei române, 

Prin paralela dintre Has- 
deu şi cei din urmă se poate 
lămuri mai bine personalitatea 
celui dintâiu, se poate fixa mai 
precis locul, ce-l ocupă în miş- 
carea culturală-literară, care re- 
prezintă evoluţia spiritului româ- 
nesc în jumătatea a doua a 
veacului al XIX-lea. 


Intre românul Hasdeu şi 
rusul Tolstoi este însă din po- 
trivă un abis uriaş sub multe 
raporturi. Ceea ce-i separă de- 
finitiv, ca pe reprezentanţii exo- 
tici ai unor continente deose- 
bite, este mai cu seamă naţio- 
nalismul specific rus al lui Tol- 
stol şi rusofobia pronunţată a 
a lui Hasdeu. 

B. P. HASDEU Acest sentiment al lui Has- 
deu a fost aşa de puternic şi continuu, încât Rusia şi Ruşii nu exi- 
stau pentru el decât numai ca o primejdie mare şi permanentă pentru 
existenţa poporului român, ca stat şi naţiune, primejdie, pe care dân- 
“sul a semnalat-o la orice ocazie potrivită. 

Orbit de ură fanatică, âtavică, seculară, Hasdeu nu vede ni- 
mic bun la Ruși şi în vreme ce apusul întreg începe să admire pe 
marii reprezentanţi ai literaturei ruse moderne, în vreme ce un filo- 

sof ca Nietzsche declară cu mândrie că Dostoievschi este singurul" 
psiholog, dela care a putut învăța ceva, basarabeanul Hasdeu nu 
traduce, nu analizează, nu menţionează măcar un singur scriitor rus, 
o singură carte rusească, parcă această bogată şi originală litera- 
tură, pe care nu putem admite că n'ar fi cunoscut-o. ar fi inexistentă 
pentru el. 

O singură dată Hasdeu a discutat o lucrare a lui Tolstoi „So- 
nata lui Kreutzer“ într'o satiră plină de venin, dispreţ, ură şi vio- 
lenţă, neobicinuită la un critic obiectiv şi unică chiar la el însuşi,?) 


Unul din cei mai mari poeţi epici ai tuturor timpurilor, Tolstoi,. 
nu există pentru Hasdeu de cât ca autor al „Sonatei Kreutzer“, de 
care îşi bate crunt joc, fie că nu vrea sau nu-l poate înţelege pe 
Tolstoi, fie că-i atribue principii şi intenţii, pe cari acesta nu le-a. 
avut şi nu le-a exprimat. Te y 

Am arătat în altă parte ce l'a făcut pe Hasdeu să discute pen- 
tru prima şi ultima oară în viața sa o operă a unui literat rus.!) 
A fost marele său cult, moştenit dela strămoşi, pentru femee; a fost. 
şi rusofabia sa înăscută; a fost însă desigur, nemărturisit, şi un pu- 
ternic sentiment de invidie faţă de marele scriitor rus, a cărui per- 
sonalitate uriaşă începuse să-şi facă intrarea iriumtali în opinia li- 
terară a apusului european. 

Cu toate că spre apusul vieții sale Hasdeu propovăduia ca şi: 
Tolstoi iubirea evanghelică a lui Hristos, totuşi el a fost adeseori 
în vorbele şi faptele sale, cu voie sau fără voie, un apostol al duş-- 
măniei şi al urei, 

In sufletul său sbuciumat şi chinuit se pare că au dus luptă: 
cruntă, nedecisă, doi demoni neîmpăcaţi: al binelui şi al răului, cău- 
tând amândoi să pună deopotrivă stăpânire pe bietul om, care nu: 
li se putea împotrivi. °) 


1) Povestirea lui Tolstoi a apărut în 1889, iar fantezia critică — 
satirică „Sonata la Kreutzer“ în „Revista nouă” la 1894. Nu ştim dacă 
este o întâmplare sau o intenţiune, că Hasdeu citează din această operă 
rusească după o traducere franceză şi nu după orlginalul rus. 

2) B. P. Hasdeu și Rusia“, Chişinău, 1925. 

3) Despre acest fenomon psiho- fisiologic vorbeşte Hasdeu în „Sic. 
cogito“ (pag. 96): „Crâcenă luptă in acelaș individ intre două persona“ 
lităţi antagoniste, o luptă cu invingeri periodice dintro parte şi din cea- 
laltă“. 

'Suferința sufletească a bătrânului solitar, neînțeles şi dezilu- 
zionat, precum şi sfârşitul dramatic al omului neputincios, lovit crunt 
de soartă şi hârţuit neîncetat de -aceşti doi demoni neîmpăcaţi: a- 
cesta .ni se pare punctul de legătură dintre românul Hasdeu şi ru- 
sul Tolstoi, aşa de deosebiți în fond unul de altul. | 

Pornind dela suferinţa şi soarta comună a acestor doi oameni, 
ce nu-şi puteau găsi pe pământ liniştea binefăcătoare a sufletului 
lor veşnic sbuciumat de gânduri, de sentimente şi dorinţi opuse, ne 
simţim . îndemnați a cerceta structura lor intimă sufletească, pentru a 
vedea, dacă şi întrucât se aseamănă între ei. 

Şi unul şi altul sunţ descendenţi ai unor familii vechi, nobile, 
cu amestec străin de sânge şi credinţă în ascendenţii lor. Amândoi 
pare să fi fost sortiţi a aduce în sufletul lor la împăcare şi înfră- 
tire lungul şir de strămoşi aşa de deosebiți între ei ca origine, cre- 
dinţă, obiceiuri şi principii. Şi acest uriaş şi veşnic efort, de împă- 
ciuire a atâtor strămoşi în luptă, pare să fi fost supraomenesc, co- 
-pleşitor, | | | 

Fără a ne referi la isvoare biografice străine, sau a încerca să 
căutăm în însăşi opera poetică a autorilor materialul necesar pentru 
reconstituirea potretelor lor sufleteşti, ne vom mulțumi cu înseşi măr- 
turisirile autibiografice ale acestora. Şi chiar din acestea vom alege 
numai câte una de jiecare scriitor, ambele din tinereţe, deci mai 
pline de sinceritate, de adevăr şi anume: 

1) Scrisoarea lui Lew Nicolaevici Tolstoi cătră mătuşa sa Tatiana 
Alexandrovna Jergolscaia, datată: din Bucureşti 7 Iulie 1854.1) 

2) „Micuța, trei zile și trei nopți din viața -unui student“, 
nuvelă autobiografică, publicată în revista „Lumina din Moldova“ din 
laşi la 1863.) 

Cercetând cu atenţiune aceste două documente autobiografice 
de mare valoare, constatăm asemănări izbitoare între tânărul cneaz 
rus Tolstoi şi tânărul prinţ moldovean Hasdeu. 

|. Sub raportul educației, constatăm următoarele : 


1) In articolul lui Nicolae Tolu „Tolstoi şi România“ din „Viaţa 
românească“ Nr. 1 din 1928, pag. 105 — 114, Tolstoi, născut la 1828, a- 
vea deci atunci vârsta de 26 ani. 

2) Hasdeu, născut la 1838, avea atunci 25 ani. La aceasta s'ar pu- 
tea adăoga ca o complectare „Amintiri din tinerețea lui B. P. Has- 
deu (1852—1857)*, publicate de V. Cozmovici in „Semănătorul“ din 1907; 
pag. 984 — 989. 

1) Tolstoi orfan la 7 ani, rămâne sub tutela femeilor şi străi- 
nilor ; nu primeşte nici o educaţie socială ; absolut liber la 17 ani, 
se vede silit să se exileze în Caucaz, pentru a putea scăpa de cre- 
ditori şi de vechile obiceiuri; mare protectori şi îi lipseşte o re- 
gulă de conduită în viaţă; îi lipseşte spiritul practic, al afacerilor, 


2) Hasdeu, orfan de mamă la 10 ani, se înstrăinează la vârsta 
de 7 ani de familie, trăind prin străini; n'are cine să i facă o edu- 
caţie socială îngrijită ; la 17 ani, ca student la Harcov, este absolut 
liber; o natură incapabilă de a crede în filosofia morală; duce o 
viaţă de epicurean şi se găseşte adeseori în jenă financiară; duce 
o viaţă de aventuri şi se refugiază în Moldova, pentru a scăpa de 
urmăriri politico-militare şi poate şi de creditori. 

Nici unul, nici cellalt n'are aptitudini militare ai, nu iubeşte viaţa 
ostăşească cu regimul ei sever, 


II, Sub raportul sentimentelor: 


1) Tolstoi are un imens amor propriu; este iritabil, intolerant, 
„Violent ca toţi oamenii fără caracter“; iubeşte deasupra binelui 
gloria ; este „aşa de ambițios şi sentimentul acesta i-a fost aşa de 
puţin satisfăcut, încât, dacă ar fi silit să aleagă între glorie şi virtute, 
este sigur că ar alege-o pe cea dintâiu“; îi lipseşte modestia, „a- 
cesta este cel mai mare defect al său“; este mândru în sufletul său, 
dar timid ca un copil şi jenat în lume. 

2). Hasdeu este foarte mândru de originea sa princiară şi ține 
mult la blazonul familiei sale; iubeşte renumele; frivol, intrigant, 
cinic, spirit machiavellic, de o ironie drăcească; nu suportă batjocura 
şi disprețul, cari îl umilesc şi de aceea preferă să moară ucis în 
duel, ca să-i rămână amintirea unui erou sau cel puţin a unui ne- 
bun ; iubeşte libertatea. 

III. Sub raportul inteligenței și culturei: 

1). Tolstoi este inteligent, însă inteligenţa nu i-a fost pusă 
încă la nici o încercare; aproape un ignorant; tot ce ştie, „a prins 
de ici de colo, fără continuitate“; ştie prea puțin. 

2). Hasdeu este isteţ, şiret; este un tânăr cult, erudit, dobă de 
carte la vârsta sa. | 

IV.. Sub raportul voinței: 

å 1). Tolstoi este stângaci, timid, nedecis, neconstant, neglijent 
şi pretențios, 

2). Hasdeu este' nestatornic: se călăuzeşte: de principiul că 
omul poate să facă tot ce-i place; de aceea ete: Piti. şi are 
dispreţ de viaţă şi moarte. 

După cum vedem, asemănările dintrei cei doi scriitori suni 
foarte mari şi, dacă nu le-am cunoaşte originea; am fi tetap să-i 
credem frați sau rude apropiate. .: 


Constatăm totuşi şi deosebiri în aceste două caractere, deose- 
biri, cari ne ajută să explicăm evoluţia ulterioară a personalităţii lor. 


Tolstoi, foarte ambițios şi iubitor de glorie, cu toate că prea 
puţin cult şi erudit, a ştiut să-şi desvolte în voe talentul său poetic, 
cu toate că avea o voinţă slabă sau poate tocmai pentru că o avea 
şi deci, ştiindu-se stângaci şi timid, nu a ieşit pe arena vieţii la 
luptă, ci sa retras de timpuriu pe tărâmul paşnic al poeziei, unde 
şi-a putut cuceri cu vremea gloria visată din tinereţe. 


Hasdeu, de o inteligenţă sclipitoare, înarmat de timpuriu cu o 
vastă cultură şi erudiție, îşi dă foarte bine seama de ceea ce ştie şi 
poate şi aceasta îi dă îndrăzneala să între în arena societăţii, în 
vălmăşagul vieţii. Nu are răbdarea de a urca încet, în isolare, culmile 
gloriei. Il atrag puternic politica şi ştiinţa, cari presupun, pe lângă 
şi mai presus de muncă şi răbdare, încă luptă aprigă şi concurenţă 
continuă. Dar tocmai pentru aceste motive pe aceste terenuri sorții 
de izbândă sunt relativ mai puţini, mai cu seamă când ştiinţa, eru- 
diția cercetătorului speculativ, abstract, stă vecinic, cum e cazul la 
Hasdeu, sub influenţa puternică a imaginaţiei poetice, care nu sufere 
frâul ştiinţei şi urăşte hotarele impuse de adevăr. 


Cu alte cuvinte: Tolstoi, timid şi nedecis la început, îndată 
ce şi-a dat bine seama de forțele sale sufletești, şi-a croit un singur 
drum, lung, anevoios, dar drept, depe care nu l-a abătut nimic. 

Hasdeu, dimpotrivă, hotărît şi îndrăzneţ, impins de inteligenţa 
sa rară, de erudiţia sa vastă, de voinţa sa uriaşă, porneşte deodată, 
cu întrigurare, pe mai multe căi, la capătul cărora bănuia aceiaşi 
glorie. Dacă n'a atins-o în măsura lui Tolstoi, vina e numai a lui: 
a fost prea grăbit, prea înfrigurat, s'a abătut mereu din cale, ade- 
menit veşnic de o ţintă nouă. Şi aceste veşnice abateri, schimbări, 
l-au făcut să întărzie pe toate drumurile începute, strecurându-i 
poate în suflet îndoiala dureroasă, amară, că nu va putea ajunge la 
nici o ţintă ideală, visată. 

De aceea poate timidul Tolstoi, isolat în lumea sa de visare 
netulburată de sgomotul vieţii, a putut să se coboare în adâncimile 
sufletului său, descoperind comoara tainică de poezie, cu ajutorul 
căreia i-a fost dat să ajungă cu vremea un mare cântăreţ al po- 
porului rus şi unul din cei mai mari poeţi al lumii. 


In aceiaşi vreme Hasdeu, intrat în arena tumultuoasă a vieţii 
de oraş şi „von den Parteien Gunst und Hass verwirrt”, cum spune 
aşa de bine poetul german, a voit să devină reputat în prea multe 
direcţii ispititoare, fără să aibă răgazul de a-şi cântări bine puterile 
sufleteşti. De aceia poate n'a reuşit să devină cu adevărat mare în 
“nici una din ele, lipsindu-i concentrarea şi perseverenţa pe un drum 
drept şi spre o ţintă unică, pe care să o poată atinge întro singură 
viaţă de om. 

Tolstoi îşi încearcă numai târziu de tot şi ocazional puterile 
sale şi în alte direcţii, protivnice firii sale poetice, şi dacă creiază 
opere mediucre, sau de o valoare discutabilă, rămâne totuşi mare 
prin operele sale anterioare, pur poetice, neinfluenţate de teorii, prin- 
Cipii şi speculaţiuni filosofice, morale şi sociale. 

Hasdeu, care debutase în tinereţe cu talent, ca literat, cu în- 
cercări remarcabile pline de făgăduinţi, părăseşte repede poezia, pen- 
tru a face pe rând politică, ziaristică, istorie, lingvistică, filologie, ` 
spiritism ş. a. lar când ajunge la bătrâneţe părăsit şi deziluzionat, 
îşi aduce cu regret aminte de tinereţele apuse, când visase şi cân- 
tase, fără a îi coborit încă trufaş în lupta mistuitoare a vieţii: 


Işi instrună încă odată lira uitată şi cântă duios: 


„Aş vrea să smulg din mine un cântec, numai unul, 
„Un singur, depe urmă: copil intârziat, 

„Ce nu se naşte încă, dar totuşi plin de viaţă 
„Duioasa mumă-l simte sub inimă zvâcnind,“ 


Dar totul este în zadar! E prea târziu: inima îi este prea 
bătrână, sufletul prea îndurerat, iar mâna tremurătoare a uitat de- 
prinderea divină a cântării senine. 

De acea poate şi ieşirea violentă, nedreaptă, în potriva auto- 
rului „Sonatei Kreutzer“, care pornise la drum aproape în acelaş timp 
cu el şi în aceiaşi împărăție mare a ţarismului rus autocrat. 

Hasdeu, rusofobul, vede pe Tolstoi intrând triumfal, ca un 
alt țar, in mica sa patrie adoptivă, română ; se înfioară şi se revol- 
tă deopotrivă ca în fața unui năvălitor barbar. 


Şi totuşi Tolstoi, care vizitase în tinerețe pământul primitor al 
României, nu revine în ea cu cnutul ţarului moscovit, pentru a o 
subjuga, ci pentru a o cuceri cu farmecul blând al poeziei sale ne- 
întrecute, | | 


O învidie târzie, neputincioasă şi cu atât mai puţin justificată 
îşi manifestă Hasdeu față de Tolstoi, când ne gândim la sufletul 
mare, curat, evangelic al apostolului din lâsnaia Poliana, care ne-a 


iubit deopotrivă şi pe noi, dacă nu ca Români, desigur ca făpturi 
ale aceluiaş Dumnezeu. 


Liviu Marian 


Tragedia celor trei 


Alăturea de drumul din răscruce, 

La margina livezii de pomăt, 

Au răsărit trei oameni de omăt: 
Tus-trei în spate poartă câte-o cruce. 


Un moș, un om în vârstă şi un făt. 
El cată drept în zarea ce străluce, 
Bătrânul gârbov crucea greu își duce, 
Celalt cu dor se uită îndărăt... 


Se uită îndărăt spre soare-apune ; 
Din volbură de flăcări și din scrum, 
Incheagă o măreață viziune... 


Trei oameni de zăpadă fără nume, 
Cu alte orizonturi şi-altă lume, 
Deși cu toţii merg pe-acelaș drum... 

Și totuş stau la marginea livezii, 
Dar de batjocură şi de ocară... 
Potăile şi câinii îi spurcară, 

Îi arse ’n față gerul Bobotezii, 


Copiii răi cu petre-i lapidară 

Şi-i prohodiră noaptea huhurezii., 
lar într'o zi—la cumpăna amiezii — 
O moină rea cu ceața ei murdară 


Le supse "'ncet ființa lor plăpânaă: 
Trei corpuri de omăt căzură peste 
Si 'n marea de zăpadă fumegândă... 


Si `n locul unde-au stat şi unde-au mas, 
Din cei ce-au fost nimica numai este, 
Doar crucile de lemn au mai rămas. 


Donar Munteanu 


CUGETĂRI. 


Simţirea e sufletul ideilor. Dacă simțirea lipseşte, ideile sunt 
numai vorbe şi apar în viață moarte, 


Nu există oameri pe deplin inteligenți. In capul fiecărui om 
este câte un epuraş. 


Hâtria este o fracțiune a inteligenţii, ce vrea să fie locul 
întregului şi să domine restul. 


` 


Vasile L. Lașcu. |, 


Alexandru Sturza 


Alexandru Scarlatovici Sturza este un scriitor basarabean 
fin limba rusă aproape necunoscut istoricilor literaturii române, 
iul primului guvernator al Basarabiei, precum singur se reco- 
mandă, în povestirile călătoriilor sale invocate de d-l Şt, Cio- 
banu 1) spre a ni-l evidenția ca pe un „mare patriot basarabean 
care visa unirea tuturor Românilor“ ; un scoboritor din familia 
de boieri și domnitori care dădu Moldovei pe primul ei domni- 
tor pământean, un cărturar care a purces din Basarabia, unde 
tatăl său se stabilise încă înainte de 1812 cu două decenii, ca 
să râdice origina sa basarabeană până în sfera împaratului Ale- 
xandru Pavlovici şi a unor stâlpi ai literaturii ruse, precum au 
fost Jukovschi, Puşchin, Gogol şi arhiepiscopilor Borisov, Nevod- 
cicov şi Neofit. 

A. D. Draganov, în lucrarea sa Besarabiana, după ce sta- 
bilește datele biografice ale lui Alexandru Sturza 1791—1854, 
arătându-l descendent al princepelui Scarlat Sturza și principe- 
sei Moruzi, ce şi-a primit educaţia în Rusia şi învățământul su- 
perior în Germania, adaugă lista °) lucrărilor şi articolelor cu 
cuprins religios, filosofic şi polific, care l-au făcut între contim- 
porani atât de cunoscut ca diplomat și publicist apărător al ab- 
solutismului luminat, şi mistic luptător al pravaslaviei: 

1, Meditare despre învăţătura şi spiritul bisericei pravo- 
slavnice, Vaimar 1816. 

2. Consideraţii asupra doctrinei şi spiritului bisericei orto- 
doxe, 1817. = 

3, Memoriu asupra stării actuale a Germaniei, 1818. 

4, Grecia în 1821, Leipzig 1822. 


1) Cultura Românească in Basarabia pag. 316. 
2) A. D. Drag 

5, Credinţă sau nălucire, Odessa 1833, 

6. Eugeniu Bulgaris şi Nic. Teotokis, precursorii renașterii 
intelectuale și naționale a Greciei, Paris 1839. 

7. Idealul şi imitația în artele frumoase, Odessa 1842, 

8. Ceva despre filosofia creştină. Moscova 1844. 

9. Ceva despre etimologie şi estetică în raport cu istoria 
şi stiința trecutului. Moscova 1844, 

10. Scrisori despre îndatoririle sfântului cler. 

tr 11. Manualul creștinismului pravoslavnic. Odessa 1849. 

12. La moartea lui V. A. Jukovschi, 

13. Amintiri despre N. V. Gogol. 

14. În amintirea lui V. A. Jukovschi şi N. V. Gogol. 

15. Monumentul lucrărilor binevestitorilor ruşi pravoslav- 
nici de la 1793 până la 1853. Moscova 1857. 

16. Panegiric prințului Alexandru Nicolaevici Goliţin. Pe- 
tersburg 1859. 

17. Opere postume religioase, istorice, filosofice. Paris 
1858—1861, 


18, Amintiri despre viața şi activitatea contelui Ivan Anto- 
novici Capodistria, conducătorul Greciei. Moscova 1864. 

19, Despre soarta bisericei pravoslavnice ruse în timpul 
domniei împaratului Alexandru I. 

' 20. Amintiri despre M. L. Magnițchi. 

21. Scrisori către N. I. Greci. 

22. Despre baronul Stein. - 

23. Scrisoare catre M. P. Sumarocov. 

24. Scrisori către A. G. Troiniţchi. 

25. Scrisori către arhiepiscopul Inochentie. 

26. Corespondența cu M. P. Pogodin. 

27. Despre Convorbiri şi Arzamas. 


~ 


La aceste se pot adăuga altele despre care pomenește în- 
suşi autorul în povestirile călătoriilor sale; astfel, spune Sturza, 
că aflându-se în capitala monarhiei austriace, -a dus dar hramu- 
lui bisericii consulare lucrările sale noi, două traduceri franceze: 1) 
o liturghie şi predicile preaosfinţitului Inochentie de la Harcov: 


1) A. Sturza: Carnetul de note a unui călător fără voie, Mosk- 
vitianin 1847, Nr. 1, Cap. VI, pg. 40. 


+ 

Unele din aceste studii au fost scrise ocazional, precum a 
“fost Memoriul asupra stării actuale a Germaniei din 1818, alcă- 
“tuit din însărcinarea împaratului Alexandru Pavlovici, spre ştiinţa 
membrilor congresului de la Aahen (Aix-la- Chapelle) 1818, 
“în care critica directivele instituţiunilor superioare de învățământ 
din Germania, unde trăise timp îndelungat, fiind căsătorit cu 
fica profesorului universitar german Ghr. W. Hufeland. 

De asemeni lucrarea Credință sau nâlucire fu scrisă cu oca- 
zia uciderii lui Capodistria, în cancelaria căruia servise ca diplo- 
mat şi consilier de stat. Această lucrare, scrisă în limba rusă, a 
fost tradusă în limba franceză și germană, altele invers, au fost 
traduse în limba rusă după originalul francez, precum a fost 
„studiul asupra precursorilor renașterii intelectuale și naţionale a 
“Greciei, iar altele au apărut în mai multe ediţii cu răsunet în 
mișcările culturale contimporane din Rusia, precum au fost scri- 
'soriile despre îndatoririle clasei duhovnicești, ce au apărut în 
patru ediţii pănă în 1844. 

Prin o atât de bosată activitate publicistică Al. Sturza s'a 
'impus curând atenţiei înaltelor cercuri politice şi culturale din 
viața rusească; avem totodată şi justificarea admiraţiei din par- 
tea lui F. F. Vighel, Pogodin sau N. D. I. Pisarev pentru pro- 
-eminenta personalitate a cărturarului basarabean. 

Să urmărim deci, mai de aproape, manifestarea sufletească, 
sentimentele şi ideile lui Alexandru Sturza în lucrările sale. 

Povestirile sale de călător fără voie, cum se intitulează, prin 
Viena şi Veneţia până la Roma, cuprind şase părţi şi anume: 
1. Jurnalul de drum de la Bender la Viena. 2. Drumul de la 
Viena la Veneţia. 3. Drumul de la Veneţia la Nizza prin munții 
Apenini. 4. Călătoria la Roma prin Livorno. Şederea în Roma: 
“Intoarcerea la Nizza. 5. Drumul înapoi prin Genua, Milan și Ti- 
rol la Viena. 6 Drumul înapoi din Viena prin Galaţi la Odesa. 

Impresiile puternice ce i-au rămas în suflet răsar din aces- 
te povestiri, evocând natura cu priveliștele ei mângăioase din 
stepe şi munţi, sau operele şi monumentele de artă din orașele 
italiene: basilicele înflorite în stil bizantin și bisericele ce măr- 
turisesc încă toleranța credințelor religioase din republica vene- 
țiană ; cu atenţiune Al. Sturza urmăreşte manifestările bisericei 
pravoslavnice în aceste ţinuturi ale apusului, unde impărăţeşte 
-catolocismul şi de unde purcede Unia. 


— n ——— 

La plecarea şi întoarcerea din această călătorie Al. Sturza 
avea să străbată deacuzmezișul Basarabia, Bucovina şi Moldova 
de jos. Orașul Bender îi evoacă amintirea lui Carol al XII-lea şi 
a luptelor acestuia cu Turcii. Chişinăul înflorește!) și se desvoltă 
treptat în partea nouă a orașului, întemeiată încă din timpul gu- 
vernării tatului său, afirmă Al, Sturza; cu străzile largi, presă- 
rate cu nisip ce conduc spre soborul nou inconjurat de un în-- 
treg crâng de arbori şi cu o populaţie de 35.000 de locuitori. 
Orașul Bălţi constitue punctul central al comerțului de animale 
între Rusia și Austria, iar de pe înălțimile Nouei Suliţi, orășelul 
de la „granițele Imperiului“, privirile străbat în cele trei stăpâ-- 
niri : turcească, austriacă și rusească. Cernăuţul, orașul cu aer 
înbălsămat şi împrejurimi admirabile din Bucovina care a fost 
deslipită de Moldova și anexată Austriei prin tratatul de pace 
de la Sistovsk, se vede de departe pe culmea muntelui, tivit la 
poalele lui de cotiturile Prutului. Astfel, Al. Sturza, la fie-care 
pas, în fie-care oraș nou pe care-l întâlnește, la fie-care înfăţi- 
şare nouă a naturii, găsește o amintire nouă, o notă cu caracter 
istoric, etnografic sau social.La intoarcere pe apele Dunării, după 
ce vorbește despre mișcarea de redeșteptare a poporului sârb, 
ajungând pe țărmurile Valahiei şi aruncând apoi ancora în faţa 
Brăilei, își reamintește de câte ori această fortăreață fatală a 
indurat asediuri sângeroase, de câte ori a fost luată cu asalt, 
incendiată şi stropită cu sângele armatelor rusești. 

Acum nu se mai văd blestematele șanțuri și metereze; 

Giamia principală a fost transformată în biserică creștină; oraşul 
este în plină înflorire; comerțul însuflețeşte noul port şi binele 
obştesc al locuitorilor creşte ca un monument viu, neconstruit 
de mâna omenească al protecţiuni lui Nicolae I: 
i In general, spune Sturza, de când condițiunile bine-făcă-. 
toare ale tratatului de la Adrianopol au dat la pământ pe ţăr- 
mul stâng al Dunării, întăriturile de la Turn, Giurgiu și Brăila, 
şi au dat principatelor dreptul la garda populară și la liberul 
comerț, Valahia și Moldova au fost răsplătite în plin pentru 
imensele jertfe şi suferinţi la care s'âu expus din iubirea și de- 
votamentul pentru Rusia, în decurgerea unui întreg veac. 


1) Impresiile lui Alex. Sturza sânt redate în rândurile ce urmează 
in traducere românească mai mult sau mai puţin liberă; pasagiile nece- 
sare caracterizării ulterioare vor fi reproduse in ghilimele. 

Aici Alex. Sturza amintește întâmplările cu trecerea lui D. 
Cantemir de partea Rusilor şi salvarea lui din tabăra de răsboi 

înconjurată de cetele de eniceri ale marelui vizir: Renumitul 
principe D. Cantemir, ascunzându-se în timpul tratativelor în 
trăsura Impărătesei Ecaterina I, a fost mântuit de la moarte prin 
mărinimia Impărătesii ruse, căci Turcii cereau cu insistență ca 
o condiţie a păcii să le fie predat domnul Moldovei. Dar Petru,. 
după mărturisirea istoricilor contemporani, înfruntând extrema 
primejdie a situaţiei sale, răspunse celor ce tratau cu el, că mai 
curând cedează ţinuturile cucerite până la Kursk, de cât să: 
consimtă a preda Turcilor pe Cantemir. 

Vorbind apoi despre ocuparea Hotinului şi de expedițiile 
lui Rumianţev, Suvorov, Potemkin în timpul domniei Ecaterina 
II și de răsboiul lui Alexandru I cu sultanii turcești, revine ia- 
răși la soarta principatelor românești: lar principatele au rămas: 
sub conducerea șovăelnică a domnilor aleși pe timp de șapte 
ani, au suferit de încartiruirile armatelor turcești în cetăţile de 
pe malul stâng al Dunării şi au fost impedecate în desvoltarea şi 
prosperitatea frumosului și bogatului lor pământ. 

Reluând apoi firul povestirei călătoriilor sale, Sturza spune 
că, debarcând la Galaţi, fu surprins de activitatea comerțului de 
acolo: în port fâlfâiau steagurile tuturor popoarelor europene, 
vapoarele iumegau şi cu grabă se încărcau vasele de comerţ; 
oraşul apare reînviat şi se desvoltă în proporţii neobicinuite. 
Aceste urme ale influenței bine făcătoare a Rusiei îi apar lui 
Sturza ca cea mai bună desminţire a svonurilor falșe şi a criti- 
cilor răutăcioase pe care și le permit. invidioșii colosului nordic. 

Am arătat chiar la începutul acestei cercetări că d-l Şte- 
fan Ciobanu, analizând unele studii ruseşti asupra trecutului și 
culturii Românilor datorite unor scriitori literari sau ştiinţifici 
moldoveni din Basarabia, caracteriza pe Alex. Sturza ca pe un 
„mare patriot basarabean, cara visa unirea tuturor Românilor“, 
D-sa își sprijinea această afirmaţie pe o citaţie din povestirile 
călătoriei de care am vorbit, care în adevăr merită să fie subli-. 
niată : „Acest colţişor al pământului meu natal este numai un 
mic exemplu de frumuseţile și bogăţiile Moldovei“, spunea Sturza 
atunci când descria frumoasele perspective ce se deschid privi- 
rilor din orașul Chișinău spre orizontul mărginit de culmi,. 
podgorii, sătucene, „„..spre a le cunoaște și a le putea admira 
mai bine, trebuie să vizitezi mănăstirile de pe valea Orheiului,. 

sau şi mai bine să treci Prutul și Siretul, ca să vezi munții Neam- 
tului şi a Pietrei, împreunarea Bistriţei şi a Siretului, într'un 
cuvânt, să vizitezi locurile slăvite prin glorioasele fapte ale lui 
Ştefan cel Mare“. 

De asemeni d-l Ciobanu se raporta încă la aprecierile lui 
F. F. Vighel, fostul vice-guvernator al Basarabiei, asupra boie- 
rilor basarabeni din prima jumătate a veacului al XIX-lea; „Ni- 
meni din ei nu ştia rusește și nu avea curiozitatea să vadă Mos- 
cova sau Petersburgul ; din cuvintele lor se putea observa, că 
“ei consideră nordul nostru ca o țară salbatecă. In schimb mulţi 
din ei călătoriau la Viena“. 

lar despre Sturza, căruia i se atribuia planul păstrării şi 
răspândirii obiceiurilor și drepturilor moldoveneşti în Basarabia, 
afirma, că „el nu-și ascundea dorinţa sa de a vedea Moldo-Vla- 
ihia ca o împărăție deosebită (independentă) împreună cu Basa- 
rabia, Bucovina şi Transilvania“ 1). 

Toate aceste subiective mărturii nu sânt îndestulătoare spre 
a împlini o caracterizare lipsită de unilateralitate pentru un boier 
din viţă de cneaz, precum a fost Alexandru Sturza, 

Aspectul psihologic este în fond mult mai complect și de- 
finirea lui, fără a altera pecetea istorică a timpului, deasemeni 
trudnică. l 

„Basarabia poate fi. socotită ca o piatră ` prețioasă în co- 
'roana autocraților noştri“2), spune Sturza, vorbind despre bogățiile 
provinciei. Pentru Sturza, Renii erau primul oraş rusesc când se 
“întorcea dela Galaţi, precum Noua Suliţă era granița impărăţiei 
rusești la trecerea lui în Austria, „Noi Rușii, spune Sturza, în 
povestirile călătoriei, suntem întrucâtva asemănători sburdalnicilor 
copii, cărora li e foarte greu să stee în jilţurile străbune, or cât 
ar fi ele de comode“3).—lar în cursul călătoriei, când pleacă din 
Parma, scoborind Apeninii, priveliştele naturii îi amintesc de 
» Matuşca-Rosia“*), tot aşa precum la întoarcere, ajungând la Reni, 
'se grăbeşte să exciame: „După o lipsă de nouă luni noi sântem 
iar acasă, în Rusia, pe vechiul pământ dacic“ 5). 

1) Cultura Românească în Basarabia pg. pg. 326 —327, 

2) A. Sturza Op. Cit. pg: 4, , 

8) Idem Op. Cit. pg. 2 

1) Idem Op. Cit. pg. 15. 

5) Idem Op. Cit. pg. 46. 

"Mişcările revoluţionare ale Românilor din Ungaria, pentru 
a impune alegerea de episcopi români în locul celor sloveni, 
sânt privite în cadrul neînţălegerilor ortodoxe și luptelor regre-: 
tabile pentru heghemonie, de natură să slăbiască puterea de re- 
zistenţă a pravoslavnicilor. ` 

lar altă dată, când la 1852 Rusia perdu pe cei doi mari: 
scriitori Jucovschi și Gogol, Alexandru Sturza scrie: „Am adus 
din inimă un prinos de iubire şi recunoștință lui 7 Sin sa 
Șihmatov, Goliţin şi Inzov și altor contemporani ai mei. Nu voi 
stăcea nici despre Jucovschi şi Gogol: mă vor înțelege și vor 
simți cu mine, în Rusia, toți adevaraţii admiratori ai operii: 
naționale și ai mărirei patriei. Şi, fără îndoială, unii vor putea 
incomparabil mai bine de cât mine să deplângă și să veșnicească 
ireparabilele noastre perderi...: Dar de ce să mărim cu presimțiri: 
intunecoase durerea de. astăzi ? 

Patria noastră este mai tânără de cât apusul obosit, în 
sânul căruia o mediocritate decolorată a înlocuit aproape pretu-- 
tindeni pe oamenii puternici în cuvânt şi în faptă“ 1), 

In sfârșit Sturza își încheie astfel povestirile călătoriei din 
apus, cu amintirea tristă a morţii surorei sale : 

„Ne-am oprit în treacăt la conacul văduvit, numit Manzâri, 
construit de sora mea, unde căsuţa modestă sub umbra deasă 
.de copaci, bisericuța singuratică, şcoala şi de pe culme — figura: 
de marmoră a lui Alexandru Blagoslovitul — au fost un adăpost 
liniştit și tăcut ce mângăia pe călătorii obosiţi cu gândul trecerii: 
repezi a tuturor tulburărilor și sbuciumurilor pământeşti“ *). 

Amestecul acesta de aprecieri, în care se încrucișează ac- 
cente din imnul pentru binefacerile protecţiunii rusești cu isbucni.: 
rile spontane a unor sentimente de legături organice cu pământul. 
basarabean, tradează procesul tragic ce se petrecea în sufletul 
boierilor moldoveni din Basarabia veacului al XIX-lea ; prestigiul 
impunător al marelui imperiu rus şi ascendentul culturii şi mai 
ales al literaturii ruse, impunea punctul de vedere rusesc în 
aprecierea faptelor politice și a împrejurărilor istorice ale timpu-- 
lui, în conflict adeseori cu sentimentele reamintitoare a vechilor 
obârşii moldovenești. Adevărul istoric ne impune însă cunoaşte- 


1) Prinos in amintirea lui Jucovschi şi Gogol pg. 213 — 214. 
2) A. Sturza: Carnetul de note, pg. 48 

-qea neafectată a înfățișării sufletești la unii reprezentanţi ai 
claselor de sus, aruncând o lumină mai vie peste figurile repre- 
zentanților claselor de jos şi în special ai ţărănimii, luptători fără 
prihană şi păstrători ai tradiţiilor naționale. Cu atât mai mult că 
Moldovenii contribuiau astfel cu încă un nume la desțelenirea 
orizonturilor culturii ruseşti, aşa după cum atâtea generaţii la 
Ruşi s'au deprins să gândească după stihul învățăturilor unui 
fiu de domnitor român, cum a fost Antioh Cantemir și după 
cum, de altfel, atâtea generaţii la Români au început să-şi mo- 
deleze graiul şi gândirea după ritmul, măsura și învățăturile ver- 
surilor unui Donici sau Stamati, când acestea nu reprezentau de 
cele mai multe ori de cât transpunerea românească a învățătu- 
rilor versificate mai înainte în rusește de Hemniţer, Izmailov sau 
“Crylov! Deacurmezișul tulburilor combinaţii, prin care oamenii 
politici, adeseori, căutară să încrucișeze destinele popoarelor, 
acestea continuă să colaboreze, infiltrându-și reciproc como- 
-rile moștenite de cultură şi civilizaţie străbună, până când nu 
există încă putere în lume care să curme firul acestor contribuţii 
reciproce între popoare. pat 

Și totuşi, Alexandru Scarlatovici Sturza rămase tipul repre- 
zentativ al boierilor moldoveni din Basarabia, pentru care dra- 
gostea inimii lor nu a fost niciodată copleşită de cotropitorul 
prestigiu al protectoratului imperial, cu toate înăbuşitoarele ade- 
meniri, prin care centrul lumii rusești căta să momească mai ales 
periferiile străine ale împărăției. 
I. Negrescu. 


- CUGETĂRI 

Se poate tot aşa de uşor dovedi că ideile cârmuesc lumea, pre- 
cum se poate dovedi, că lumea este cârmuită de simţiri, căci idei- 
le sânt ecourile simţirilor, sau, dacă ne-am exprima întrun stil 
oriental, rațiunea rece transformă apa curgătoare a simţirilor in 
ghiața gândurilor. 


Cu câtă elocvență mai discută inleligența cu conștiința, a- 
tunci când se pregăteşte să se alătureze la o netrebnicie, sau să- 


şi tacă un idol. 
Vasile L. Lașcu 


Lupta. 


Stăpânitori de'ntinderi pale, 
măreții vulturi iau avânt... 
iar noi, pigmei pe-acest pământ, 
nu știm decât de griji şi jale. . 


În clocotul răsvrătitor — ` 
sălbatec muget de cascade —- 
nu-i imn acelor care mor 
pentru idei pe baricade? 


Lovind cu furie `n granit, 

cu ceru "n vrajbă-i veșnic Marea, 
protestul ei înăbușit 

“strigând, își blestemă 'nchisoarea. 


Când meteori dispar în van, 
când orice foc din jur se stinge,. 
ea 'n căinare parcă plânge — 
nu-i plâns—e scrâșnet de titan. 


1932 lanuarie 
Iorgu Tudor. ” 

Am luat parte, cu entuziasmul tinereții, la manifestația ce- 
tățenească de protestare împotriva ţarismului care innăbuşă po- 
porul moldovenesc din Basarabia, în anul 1912, la Galați, atunci 
când peste Prut cântau fanfare ce proslăveau anexarea provin- 
ciei româneşti, 

Cu 6 ani mai înainte, în parcul Carol din Bucureşti, am 
stat zile întregi, cu ochi prinşi de- pecețile în surguci, de pe do- 
cumentele răspândite pe păreții Cetăţii Hotinului, 

Cu prilejul marei expoziţii din 1906, d 1 N. Iorga a adunat 
cu grije tot ce era mai interesant în legătură cu trecutul Basa- 
rabiei şi aveam și eu mândria să așez în pavilionul ridicat atunci 
stampe, medalii, acte, cărţi, din care tresărea sufletul îndurerat 
al provinciei busjugate. l 

Poate de-atunci mi-a rămas în gând icoana tristă a vieții 
duioase şi mistice a fraților de departe. 

Au început să sosească apoi primele numere din „Cuvânt 
Moldovenesc“ şi legătura a devenit mai strânsă da dorul de fraţi 
mai aprins. 

Cu adâncă bucurie am primit apoi în Decembrie 1917 ho- 
tărirea, ce mă trimetea împreună cu alţi colegi, să trecem Prutul 
şi să... cucerim Basarabia, 

Zile grele au urmat, dar și clipe de izbândă. 

Prin satele moldovenești din jurul Chişinăului şi mai apoi 
spre Bălţi, Orhei şi Soroca au pornit doi câte doi, pelerini, pur- 
tând în sufletul lor jalea şi obida pentru cei rămași departe, dar și 
entuziasm, încredere şi mândrie pentru lupta sfântă începută de ei. 

Ce păcat că nu s'au păstrat toate actele adunate în Chi- 
şinău despre acţiunea desfășurată la începutul anului viforos 
1918 de cărturarii răspândiţi prin satele basarabene. Poate că 
revista „Viaţa Basarabiei“ va realiză acest deziderat, făcând apel 
la toţi acei cari au luptat în zile grele pentru unire, să trimită 
amintirile lor, spre a fi publicate. 

E netăgăduită însemnătatea acţiunii desfășurate în primele 
luni înaintea proclamării unirii Basarabiei, de către trimişii Ţării 
ce terminase un războiu crunt şi era în optat înfrigurată a 
unei păci jignitoare. 

Modeştii cărturari veniţi peste Prut au naii cu deo- 
sebit succes sforțările depuse în centrul prowacisi de luptători 
basarabeni în Sfatul Țării. 

In vremea aceea de frământare și de cumplită nesiguranţă, 
solii României -libere plămădeau sufletul nației în satele moldo- 
venești, picurând în paharul cu otravă al revoluției, lacrămile 
calde ale fraţilor cu iubire adâncă. 

Nu putem uită nopțile de veghe, prin satele pierdute în 
întunerecul rece al câmpiilor, sau prin preajma codrilor, când 
slova cărţilor ce purtam în desagi răsuna viu și cu folos, întipă- 
rindu-se în sufletele ascultătorilor ţărani. - 

“În zilele dintâi am fost isgoniți, chiar loviți uneori, dar 
numai după 2 săptămâni frunţile s'au înseninat și valu! cald al 
sângelui şi-a făcut drum ușor, contopind inimile şi gândurile 
noastre, 

Spre voi moşnegi cu plete dalbe, din Căpriana, Irușeni, 
Pănăşești, Lozova, Vorniceni, îmi îndrept în clipa asta gândul, 
spre voi, țărani cuminţi cari ne-aţi înţeles ușor pornirea noastră 
spre voi, cărora se datorește unirea adevărată. 

Am trăit clipele de sărbătoare, când deputaţii Basarabiei 
se îmbrățişeau, cântând imnuri de slavă, pentru. săvârșirea 
minunii... 

De ce n'au avut parte să se bucure cu aceiași frenezie, 
acei ce-au căzut jertfe pe altarul Patriei ? 

Să păstrăm deapururea icoana vie a strălucitului fiu al 
naţiei, Simeon Murafa, a energicului Hodorogea şi a 'duiosului 
poet Mateevici. 

Cu gândul la ei să ducem lupta înainte, ridicând la lumină 
şi vieaţă fericită norodul basarabean. 

Ca într'un film trec înaintea ochilor adunările mari de pro- 
fesori şi învățători, ce veneau cu grabă să se împărtășească din 
isvorul curat al românismului. 

Setea de vieaţă şi de cultură a fraţilor ce-au stat PIE 
de noi a fost pentru zilele acelea un semn că, Basarabia năzu- 
eşte cu tot dinadinsul să se contopească definitiv cu patria liberă» 

Inchinare smerită blândului bucovinean, Gh. Tofan, se 
cade să-i aducem, pentru jertfa ce-a făcut, lăsând fraților din 


Basarabia, pe cari aşa de mult i-a iubit, toate ëfadarile şi toată 
simţirea sa, 


Au urmat apoi zile de liniște și muncă, Cine poate tăgădui 
sforțările eroice ale conducătorilor provinciei dintre Prut şi Ni- 
stru, spre a răspândi intens raze de lumină pe ogorul înțelenit 
al satelor noastre ? 

Școala basarabeană, în frunte cu profesorul harnic şi en- 
tuziast, d-l Ștefan Ciobanu, și-a făcut cu prisosinţă datoria în 
primii ani după unire. 

Indemn Şi întrecere din partea tuturor, vedeai pretutindeni, 
spre a răspândi cultura şi. limba românească, acolo, unde stă- 
pânise — prin vitregia vremilor — limba și cultura streină. 

Elanul şi entuziasmul n'au ţinut însă prea mult, 

Împrejurările vieţii politice au dictat măsuri cari ai parali- 
zat în bună parte bunele începuturi, 

Cultură românească în Basarabia? Unde sunt tipografiile 
care să fi publicat cărți multe, spre a fi răspândite prin satele 
noastre ? i 

Unde ne sânt scriitorii, a cărora slovă să pătrundă inimile, 
să potolească patimile și să tragă brazdă adâncă și fecundă? 

Ce reviste de cultură generală au apărut sub egida guver- 
nanțţilor, cari au stăpânit şi au condus fără atentă grije desti- 
nele acestei provincii ? 

Salutăm cu încredere iniţiativa directorului revistei „Viaţa 
Basarabiei“, care-și propune să realizeze gândul nostru, al ace- 
lora cari doresc să fie ridicată Basarabia în lumina adevăratei 
civilizaţii și puternicei culturi naţionale. 

Nădejdea noastră ajunge până la ţinta ce și-a propus d- 

Pan. Halippa, cu o singură condiţiune: să vină toţi la muncă 
spornică, cu gândul curat al interesului obştesc, lăsând cât mai 
departe amăgirea și deşertăciunea unei vanităţi ce nu poate ti 
cu nimic justificată. 

Cu acest gând, doresc izbândă dept n Vieții Basarabiei“ 
__şi vieață lungă, 

F. Iacobescu, 


Basarabia arheologică şi artistică 


Ştiinţele istorice, arheologia şi istoria artelor, alcătuesc astăzi 
discipline bine închegate în toate ţările, acest patrimoniu de civili- 
zaţie interesînd nu numai pe specialişti, ci şi pături largi ale unui 
popor. E suficient să amintim avîntul, pe care l-au luat muzeele în 
desvoltarea culturală a unui popor, pentru a ne da seama de im- 
portanţa studiilor arheologice şi artistice. Se pare chiar că ele ser- 
vesc de minune tendințele general politice de cît mai largă demo- 
cratizare în sensul luminării maselor; şi ca dovadă, in extremis, 
progresele uimitoare — recunoscute de specialişti — în Rusia Sovie- 
telor, unde museologia se bucură de-o atenţie, pe care ar trebui 
s'o rîvnim. „ă 

Din acest punct de vedere noi suntem încă la 'nceput şi în 
deosebi în Basarabia. Dintre provinciile României de azi ea este 
cea mai puţin studiată ca arheologie şi artă, cu toate că faima ce- 
tăţilor depe Nistru şi ale covoarelor naţionale — ca să luăm numai 
cîte un exemplu tipic — este pretutindeni răspîndită. Pe când Dob- 
rogea — de pildă — s'a bucurat de-o atenţie deosebită imediat dela 
alipirea ei — cu prilejul semicentenarului s'au scos la iveală instruc- 
tive studii recapitulative ale acestor cercetări —, foarte puţini specia- 
lişti au calcat meleagurile de dincoace de Prut şi atunci cam sumar. 
Cît despre fiii ei, familiarizați cu disciplinele arheologo-artistice, 
bunele intenţii nau lipsit, dar realizările lor pot fi considerate de 
începuturi, care cu atit mai mult trebuiau să trezească interesul altora. 

Incă dela Dimitrie Cantemir, în a sa „Descriptio Moldaviae“, 
se dau ştiri asupra cetăților, unele dispărute azi şi asupra cărora se 
mai pot culege ştiri din călătorii ce-au trecut pe aici în veacul XVIII 
sau prima jumătate a celui următor. Pe timpul dominaţiei ruseşti, 
mai toţi monografiştii Basarabiei — dela Zasciuc (1862) la Cruşevan 
(1903) — au dat câteva înformaţii asupra materialului arheologic — 
artistic, doar sub titlu indicator. Prin înfiinţarea societăţii arheologice 

dela Odessa s'ar fi ajuns la complectarea lacunei, întrucît activitatea 
studiilor ei se extinde şi asupra Basarabiei vecine. Dintre aceste 
cercetări cunosc doar acele făcute de-un membru al ei la Petreni -- 
Bălţi, unde s'a scos la iveală o interesantă staţiune neolitică, pro- 
babil materialul aflat irarisporvindit-se „| la Odessa; de asemeni, cer- 
cetările la Cetatea Albă şi la Anadol.. 

Incă depe atunci s'a organizat, zá auspriciile Sleep O 
„Societate istorico — arheologico — bisericească“ cu sediul la Chi- 
şinău, care publică şi un anuar —- dela 1918 în romîneşte; s'au scris 
cîteva studii cu privire la monumentele religioase, nu totdeauna însă 
cu caracter strict ştiinţific, Acestei societăţi se dotoreşte şi organiza- 
rea unui muzeu bisericesc la Chişinău. . 

Dintre învaţaţii români, afară de studii istorice, ca „Cetatea 
Albă şi Chilia“ de Iorga sau însemnările lui Bogdan şi Lapedatu, 
niciunul nu s'a ocupat, pănă la război, de monumentele Basarabiei. 
După unire s'a organizat o secție a Comisiei monumentelor istorice, 
sub preşidenţia lui Paul Gore. şi apoi a lui Şt. Ciobanu, singura 
instituție cu caracter ştiinţific, căreia i-a căzut sarcina grea de-a 
studia şi pune 'n valoare monumentele şi urmele trecutului arheologic 
— artistic, care se mai păstrează în Basarabia. S'au publicat deja 
trei Anuare (1924, 1928 şi 1931), cu studii îmbrăţişind întreg do- 
meniul, de care. ne ocupăm, care nu sunt de cât tocmai indicii de ce 
tezaur s'ascunde aici. Dar, dacă vrednicie şi pricepere nu lipsesc 
preşedintelui ei, comisiunea nu este bine'ntocmită şi n deosebi nu 
are suficient sprijin dela centru. Ca generalităţi s'au mai publicat 
cîteva studii în „Monografia Basarabiei“ din 1926. 


Aceste publicaţii se ocupă în genere de monumentele mai noi, ce de 
fapt sunt inferioare ca valoare artistică similarelor lor de peste Prut. 
Mult mai interesant pare a fi trecutul şi mai îndepărtat. De cînd 
împrejurările m'au adus pe aceste locuri, am căutat să mă documen- 
tez asupra acestui trecut şi numai din cîteva puncte de reper mi-am 
format ideia că un teren virgin şi făgăduitor se deschide înaintea 
viitorilor cercetători. Cum şi alţii şi-au pus întrebarea asupra prob- 
lemei pur arheologice —- socotiți numai că nici o cetate nu are încă 
o monografie complectă din acest punct de vedere—s'a ajuns la 
indicaţii foarte interesante. 

Din clasicele diviziuni ale civilizației omeneşti: preistoria, pro- 
toistoria şi istoria propriu zisă, Basarabia se înglobează tuturor, 

chiar şi primei, după unele cercetări mai noi, asupra cărora vreau 
să accentuez. Preistoria, ştință creată în a două jumătate a veacului 
trecut cu multă nuanţă pasionantă, este azi divizată în patru epoci: 
paleolitic sau epoca pietrei cioplite, neolitic sau epoca pietrei şlefuite, 
epoca bronzului şi aramei, şi epoca fierului, de cînd datele pot fi 
culese mai lesne. Pentru restul României de mult încă ştiinţa cu- 
noaşte staţiuni foarte importante—să amintim doar Cetăţuia-Cucuteni 
din jud. laşi—care dovedesc că'n neolitic pămîntul romînesc era 
locuit de-o populaţie avansată în civilizaţie. Pentru epoca paleolitică 
abia recentele descoperiri din Transilvania înglobează România cu'n 
aport în formaţie. Cît despre protoistorie—epoca bronzului şi a fe- 
rului—e suficient să amintesc de monumentala contribuţie a lui 
Pârvan „Getica“, pentru a ilustra rostul populațiilor băştinaşe în is- 
toria civilizaţiei. | 

Basarabia să fi rămas departe de aceste focare? Cu toată 
lipsa staţiunilor preistorice, nu putem răspunde nu. Din cercetările 
savanților ruşi doar 2-3 centre s'au scos la iveală: Pietreni — 
Bălţi pentru neolitic şi Cetatea-Albă pentru protoistorie. Dar datorită 
a trei tineri studioşi basarabeni, astăzi avem o schiţă cuprinzătoare 
a numeroase staţiuni preistorice. In 1928 apare studiul în nemţeşte 
al d. A. C. Ambrojevici „Omul paleolitic în Basarabia“ publicat mai 
întâi la Berlin şi al profesorului I. N. Moroşanu „Citeva staţiuni 
preistorice noi descoperite în Basarabia de Nord“, la laşi. In anul 
următor se publică în Analele Academiei comunicarea d. N. N. 
Moroşanu, fratele primului, „Noi contribuţii preistorice asupra Basa 
rabiei de Nord“. Dacă mai adaogăm cîteva tatonări pentru Basara- 
bia centrală, în cîteva sumare cercetări ale d-lui Ciobanu şi subse- 
mnatului din toamna lui 1929—unele publicate de d-sa în „Anuarul 
Comis. Mon-lst.“—avem suficiente indicaţii şi asupra celui mai 
depărtat trecut arheologic al Basarabiei. | 

Am insistat asupra acestor date, puţin cunoscute şi mai puţin 
accesibile marelui public, pentru a trezi atenţia citor mai mulţi față 
de-un ipostaz ingnorat al comorilor, pe care le ascunde Basarabia — 
căci pentru noi specialiştii ele au valoarea calificativului dat. Şi chiar 
puţinul cît se cunoaşte încă merită a fi mai bine, mai larg cunoscut. 


P. Constantinescu - laşi. 


Din viaţa Românilor transnistrieni. 


Comuniștii au ajuns la cârma Rusiei cu concursul dat de 
muncitorime şi ţărani, în urma promisiunilor frumoase ce li se 
făceau acestora: egalitate, fraternitate, pământ şi slobodă. 


Se credea că sub stăpânirea acestui guvern „generos“ mun- 
citorii şi ţăranii se vor scălda în fericire. Insă, chiar la început 
(anii 1919,—20, 21, 22 şi 1923) în perioada încubațiunii comu- 
nismului, şi unii şi alții au avut de suferit consecinţe foarte 
grele : foamete nemai-pomenită și lipsa de îmbrăcăminte. Stăpâ- 
nirea Sovietică, sub diferite pretexte, confisca averea ţăranilor şi 
constrângea libertatea lor. 

Poporul, văzându-se amăgit, a început să reacționeze contra 
apăsării comuniștilor, organizând diferite mişcări  antirevolu- 
tionare. 

Ca urmare a acestor mişcări, a fost dobândită o mică li- 
bertate în domeniul economic. Libertatea aceasta a măgulit țără- 
nimea în anii 1924—1928. Sătenii se simțeau mai bine, în com- 
paraţie cu primii ani de stăpânirea Sovietică. Dreptul lor de 
proprietate asupra produselor agricole se respecta, deşi nu în 
întregime. | 

In aceşti ani gospodăriile sătenilor cresc cantitativ şi cali- 
tativ: unele se ridică până la nivelul antibelic. 

In anul 1929 Guvernul Comunist lovește din nou în gos- 
podăria individuală sătească și întroduce Colectivismul. De data 
aceasta comuniștii au operat mai erergic, mai violent și cu mai 
multă sălbăticie decâi în anii 1920 — 923, 

Guvernul a avut succes: țărănimea a fost paralizată ca 
forță socială şi distrusă materialicește: frica şi sărăcia au înbră- 
țişat satele din Uniunea Sovietică, 

Țăranul pe care-l auzeai înainte foarte des pronunţând 
vorbele de mai jos: „i-l tai cu toporul pe acela care a îndrăzni 

să calce pe pământul meu și să pună mâna pe averea mea", 
astăzi renunţă la toate drepturile şi prerogativele lui, spunând: 
„Na-ţi pământul, na-ţi casa, averea şi haina mea, numai lasă-mă 
să trăesc așa cum vreau eu și să răspiraerul curat, cum la dat 
Dumnezeu“. 

Ca să-l aducă pe ţăran în această stare, comuniștii s'au 
folosit relativ puțin de iorța armată. Ca mijloc de luptă ei au 
aplicat viclenia, îrtrebuinţată dealtfel şi în Europa Capitalistă. S'au 
creat condițiuni și împrejurări în măsură să determine pe ță- 
rani ca să lovească cu măciuca în capul lor propriu. Prin acea- 
sta puterea clasei țărănești a slăbit și comuniştii au scăpat de 
lovitura toporului. Acolo unde trebuea să ducă o luptă riscată, 
Guvernul Sovietic declară țărănimea împărţită în trei clase: cu= 
laci, seredniaci şi nezamojnâe și provoacă antagonismul între ele. 

Această clasificare contrazice principiul „Egalităţii“ din de~. 
viza comuniștilor, dar principiile se pot da și la o parte. 

Cea mai nesuferită clasă pentru comuniști sunt „culacii“, 
declarați dușmani de clasă ai Comunismului. Culaci sunt ţărani 
cari posedă sau au posedat o avere mai mare de 5 ha. pământ 
şi inventar viu, cai, o vacă, câteva oi sau alte bunuri echi- 
valente, la exploatarea cărora intrebuințau și mâini străine pe 
lângă cele proprii. Chiar dacă numai câte un om a luat cândva 
prăşitori cu ziua la munca câmpului lui, este suficient atâta, ca 
să fie motivată inregistrarea lui în această clasă de dușmani ai 
Comunismului. | 

Culacii deși sunt consideraţi cetăţeni ai Statului Sovietic, 
în realitate ei sunt ignoraţi: n'au dreptul de alegători, nu pot să 
fie aleşi, nu pot ocupa slujbe la stat, nu pot întra măcar ca lu- 
crători în întreprinderile statului, ca să se hrănească. Insă când 
merge vorba de o muncă gratuită, atunci autorităţile, de orice 
natură ar fi ele, au dreptul să mobilizeze pe tarani şi intenţio= 
nat se opresc asupra culacilor, pe cari îi obligă să execute anu- 
mite lucrări obștești, ținându-i flămânzi zile dearândul. 

Este o nenorocire pentru țăran să aibă căruță cu cai: un 
astfel de gospodar petrece mai mult de jumătate din viaţa lui 
pe drumuri, transportând persoane administrative, arestaţi, lucruri 
confiscate, cereale rechiziționate sau cumpărate dela țărani contra 
unor bonuri de achitare a impozitelor, cu care ţăranii sunt im=- 
puşi până când se conving stăpânii că nu mai au de unde scoate, 

„„Cărăușia gratuită şi însoţită de sulerinţi îi determină pe 
țărani să alunge caii dela casă. Din această cauză preţul cailor - 
a scăzut până la un pud (16 kg.) de făină pe un cal bun. 

Culacul n'are asigurată libertatea individuală, el poate fi 
arestat oricând şi depus în pivnițele selsovietului, numai în urma 
unui denunț făcut din răutate sau din naivitatea unor copii, pe 
care comuniștii îi cred mai mult decât pe oamenii maturi. Din 
pivnița selsovietului nu este nici o greutate să ajungă în tems. 
niță „D.O.P.R“. Ca să fie condamnat un țăran la luni sau ani de 
zile închisoare, sunt destule imputările de această natură: 

»S'au găsit la el ascuse 10 kg. făină“. 

„A tăiat una din găinile lui înregistrate la selsoviet“. 
„N'a arătat la recensământ numărul adevăral al pomilor 
fructiteri din livada stăpânită“, | 

„ Pentru achitarea impozitului culacii sunt scoşi din casele 
proprii, judecaţi de către judecătoria sătească și deportaţi în Si- 
beria la muncă silnică în pădurile Taigei. Exilatul perde drep- 
turile de cetățean pentru 3, 5 sau 10 ani. Pedepsele ce se dau 
acestor țărani pentru vrăjmăşia nutrită de ei față de comunişti 
sunt egale cu pedepsele aplicate în România pentru crime pre- 
meditate. Sentinţele de condamnare a culacilor rămân fără drept 
de apel sub motivul următor: dacă satul te condamnă, înseamnă 
că ești element vătămător şi urmeeză să fi izolat. 


Numele de „culac“ atribuit unui țăran este egal cu con- 
damnarea acestuia ; culacul poate fi bătut, insultat, desbrăcat în 
mijlocul drumului și nici o instanță judecătorească nu-i va face 
dreptate. Și este foarte greu să ascundă cineva originea lui de 
culac, fiindcă la orice prezentare în faţa unei autorităţi, înainte 
de toate se cere carnetul de identitate, ca să se vadă cu cine au 
de aface şi cum să fie tratat. 


O clasă tolerată în Soiuzul sovietic sunt „seredniacii“. In ea 
întră toți gospodarii mijlocii, posesori de averi mai mici de 5 ha 
pământ, însă suficiente pentru întreţinerea familiei, 

Aceşti mijlocaşi se bucură de dreptul de alegători, însă nu- 
mai în cazuri foarte rare sunt aleși în sovietele comunale, unde 
activitatea lor este urmărită pas au pas de agenții speciali ai 
partidului comunist. 

Seredniacii au fost lăsaţi în pace numai cu scopul de a nu-i 
“zădărâ atăt timp cât Sovietele vor fi ocupate cu distrugerea cu- 
lacilor. In adoua jumătate a anului 1931 Guvernul Comunist a 
pornit confiscarea averilor la seredniaci, exilând în Siberia şi o 
parte din ei, alături de culaci. 

| A treia clasă ţărănească in Statul Sovietic este gruparea 
'„nezamojnâe“ compusă din sărăcime, care nu este capabilă să-și 


întrețină viața prin forțele proprii pentru faptul că este lipsită 


de bunuri imobile și avere mobilă. 

Pentru a fi primită în această clasă nezamojnică, o persoană 
n'are nevoe să dovedească stăruința şi capacitatea ei de muncă, 
-ci trebue să arăte un trecut bogat în fapte negre și un staj de 
puşcărie ţaristă. „Nezamojnâe“ formează singura pătură ţără- 
nească ce se bucură de protecţiunea legilor comuniste. Membrii 
acestei grupări sunt consideraţi ca cei mai de încredere oameni 
pentru conducătorii statului. Ei sunt alegătorii și candidaţii pen- 
tru a fi aleși. In fiecare sat există Comitetul acestor nezamojnâe 
numit „Com. nezamojnâi“. Preşedintele lui are putere hotărâtoare 
în sfatul comunal. 

Nezamojnâe au misiunea de a denunța vorbele şi faptele 
culacilor şi a seredniacilor, primind pentru aceasta recompense și 
laude din partea conducătorilor. De aici porneşte antagonismul 
-şi ura de moarte între clasele ţărăneşti din sate: nu vorbesc 
frate cu frate şi părinţii cu fii. Fiecare clasă vede cauza relelor, 
în consătenii din altă grupare şi scăparea în moartea lor. „Ne- 
zamojnâe* cred orbește că greutăţile vieţii sunt provocate de 
culaci şi seredniaci. 

Un rol importaat în lupta Comunismului cu țărănimea, are 
"Organizaţia „Comsomol“ — (Asociaţia tinerilor comunişti). In ea 

sunt atrași copiii de diferite vârste și ambele sexe, Aici sespe- 
culează naivitatea copilăriei şi idealismul adolescenţei și tinereţei 
omenești, Copiii sunt măguliţi „cu dreptul de a purta armă la 
brâu, cu încredințarea supraveghierei oamenilor bătrâni mobili- 
zaţi pentru munca obștească şi, ce este foarte plăcut tineretului, 
însărcinarea de a controla pe săteni zilnic în gospodăria lor. Cel 
mai mare eroism pentru un comsomolist este destăinuirea secre- 
telor părinţilor lui și a rudelor apropiate. Din cauza acestui 
spionaj soţii nu discută chestiuni politice cu soțiile lor în pre 

zenţa copiilor, chiar când știu că copiii nu sunt înscriși în: 
Comsomol. Pericolul vine dela contactul ce-l au copiiipe stradă, 
unde sunt iscodiţi de alți copii specializați în această direcţie. 
Informaţiunile căpătate pe această cale sunt primite ca adevărate 


şi suficiente ca motiv pentru închiderea unui țăran în pivniţa 
selsovietului. | 


Clasificarea ţăranilor în culaci, seredniaci şi nezamojnâe, 
adaugând şi comsomolismul a distrus puterea de clasă socială 


a țărănimei, paralizând prin aceasta pe cel mai mare vrăjmaș al 
Comunismului. | 


Astfel se prezintă după revoluţie, sub raportul politic, și 
viaţa românilor din stepa de dincolo de Nistru, unde se găsesc 
într'un număr de 600, 700 mii de ţărani. În numerele viitoare: 
vom încerca schițarea câtorva alte aspecte din viaţa lor. 


St. Bulat. 


PASTEL. 


Intăii fulgi de nea se cern 
Domol, ca'n vise, potolit, — 
Si peste căi şi văi aştern 
Vestmântul lor neprihănit. 


Din neguroase zări sihastre 
Mocnită cade sara'n pripă,— 

Și trec deasupra casei noastre 
Corbi mulți, aripă lângă aripă... 


Tăcere... un câne latrăn vis... 
Un cal a nechezat... o poartă 
A scârțăit, — și s'a închis... 
... Și ulița se'ntinde moartă... 


Chişinău, 1932. Al. Terziman 


Femeia basarabeană. 
PORTRET 


Sufletul ei? O enigmă nedeslegată încă... O îmbinare de mis- 
ticism... care te face să rătăceşti prin turburătoare labirinte, ori te 
atrage cu conştiente farmece femenine, după cum aceste două resor- 
turi sufleteşti ale ei: misticismul şi positivizmul, se îngână când unul, 
când altul biruitor... Spiritul ei? Un freamăt de gânduri arzătoare 
şi ambiţioase, de visuri şi proecte la care nu renunţă decât în faţa 
imposibilului redus la cea mai neînduplicată expresie... Chipul ei? 
O fidelă oglindire a tainei ce stărue în ea şi care-i adună rând pe 
rând în privire: umbre şi lumini, lumini şi umbre... Pe buze un su- 
râs care-i parfumează cu aroma blândeţii cuvintele, ori care i-ar fi 
preocupările... Şi înfăţişarea ei ?... Inaltă şi impresionantă, concen- 
trând în mers şi în mişcări eleganța, cu care vrea, parcă, să com- 
penseze întârziata adaptare la cerinţele exagerate ale modei... 

Dar temperamentul ei, această forță motrice a destinului fe- 
meii basarabene ?... E un flux năvalnic pe marea zbuciumată a sen- 
timentelor, pe cari nu şi le ascunde şi cu mult mai frumos încă, nu 
şi le reneagă... Temperamentul ei e o fluturare perpetuă de aventuri 
peste jarul flăcărilor la care nu renunţă... E cântecul pe care-l cântă 
cu extraordinare vibrații şi cu ochii închişi pe jumătate... 

Firea ei însă nu se lasă dominată. Ea este aceea care domină 
oameni şi împrejurări. Nu e o contemplativă, ci o impulsivă. Şi nu 
e răzbunătoare, fiindcă îşi dă bine seama că rănind, nu ți se duce 
rana din suflet... 

In casnicie femeia basarabeană n'a simţit nici-odată zângănind 
în urmă-i lanţurile stăpânirii. Dar nici cu jumătăţi de măsură nu se 
mulţumeşte. Soții basarabeni îşi înconjoară încă soțiile de vechiul 
cult, iar ele, la rândul lor, au înţeles că inima bărbatului, ca s'o 
poţi păstra, nu trebue să o conservi în ghiaţă. 

In concepția ei de existență, femeea basarabeană riscă totul pen- 
tru bărbatul iubit şi nu cunoaşte noțiunea renunțărilor timpurii. Nici 
chiar când simte durerosul eveniment al firelor de păr alb... 

Mame devotate până la sacrificiu, pătimaşe  îndrăgostite, ele 
totuşi nici odată nu se găsesc în grea cumpănă. Refugiul mistic al 
femeii basarabene contribue ca fericirea pe care ea şi-o brodează — 
tocmai pe urzeala aceasta de ocultism, de mister — realitatea vieţii 
să nu i-o distrame. In sufletul femeii basarabene care şi-a trăit viaţa 
nu se găsesc paragini, ci numai morminte sufleteşti... 

In faţa marelor probleme sociale de azi, femeea basarabeană e 
o femenistă convinsă, dar nu pripită. Deşi la nici o femee chiar a 
statelor occidentale lupta pentru un principiu nu a mers atât de de- 
parte ca la ea, datorită edificiului tainic ce o susţine... 

- Dar femeia basarabeană va rămâne mereu femee, ori-cât de va- 
riate şi complicate atribuţii masculine ar îndeplini ea în viitor... 
Fiindcă poartă în însăşi esenţa stimei lui ei tegiie, nupa care işi or- 
ganizează viața... 


Elena Vasiliu - Hasnaş. 


MĂRGĂRITARE STRĂINE 


Acela care se teme de moarte nu face nici odată fapte de- 


om viu. | 
Seneca 


Nu toți au casa lor în locul principal, dar toţi se pot încălzi 


la soare. 
Proverb toscan 


Prevederea constă în a şti să vezi toate evenimentele posibile 
înainte de a se îndeplini şi a şti să previi consecinţele, 
Cicerone 


Răbdarea este un arbore a cărui rădăcină e amară dar: 


. ale cărui fructe sunt loarte dulci. i 
Maximă persană 


Psalm 
PENTRU ZILELE DE ASTAZI, 


Fericit bărbatul care 

A trăit acum un veac 
Ș'-a pornit cu pasul mare 
Pe acel modest drumeag, 
Ce şi l-au roit strămoşii 
Pentru libertatea ţării, 


Cu-a lui zări de sânge roșii — 


Vestitoare Învierii ! 


Dar amarnic de bărbatul 
Care 'n viață rătăcind, 
I-a sosit chiar azi veleatul 


Să răspundă, rând-pe-rând, 


Pentru-a fraţilor durere, 
Pentru nedreptatea crudă, 
Pentru mările de tiere, 
Pentru faptele de ludă ! 


In aceste vremi fatale 
Pentru lume, pentru om, 
Când a plângerilor vale 

E în pară de Sodom,— 
Tot bărbatu-şi datoreşte 
Viu respect pentru menirea 
Ce i-o cere 'n chip fireşte 
Și i-o dă Dumnezeirea. 


Lui îi sânt lăsate 'n seamă 
Cerul cu zeești porunci, 
Lui i-i dat ca fără teamă 
De morminte şi de cruci, 
Să coboare şi să suie 
Toate scările din viață 

Cu fucei rânjind de cuie 

Și cu capătul în ceaţă. 


Omule, ia seama bine, 
Ai curaj şi fii bărbat ! 
Dacă vremi de groază pline 
Chiar la poarta casi-ți bat, 


“Tu la glasul lor năvalnic 


Și la mugetul furtunei, 
Dă răspuns, şi nu şăgalnic, 
Și urgiei capăt pune-i! 


Omule, sunat-a ceasul, 
Să decizi destinul tău : 
Ia-ți unealta şi compasul 
Ș'ajutor pe Dumnezeu 

Și te pune pe clădirea 
Unei vieți ce viitorul 
Ti-o ordonă cu privirea, 
lar trecutul cu fiorul. 


Omule, stăpân pe fară, 
Eşti chemat la mare sfat 
De strămoşi de-odinioară 
Și urmaşii tăi în stat, — 
Căci eşti tainica verigă 
Intre tot ce-a fost odată 
Şi'ntre ceeace furnică 
Zarea sură, vitorată. 


Drum, spinos, spre mântuire 
Vei găsi, de vei căta. 
Altul, neted, spre peire 

Stă să-ți fure mintea ta. 

Tu socoate şi alege: 

Eşti bărbat şi-ţi ştii chemarea, 
Eşti român şi ai o lege, 


Eşti om mic, dar poți fi mare !- 


PAN. HALIPPA. 


CRONICA ECONOMICĂ. 


Ce ne trebue? 
INSEMNĂRI PE MARGINEA CRIZEI AGRICOLE. 


Intr'o ţară eminamente agricolă, cum este a noastră, agri=- 
cultura constitue baza avuţiei naţionale. Ea trebue deci să fie 
grija cea mai de căpetenie a tuturor cârmuitorilor, bucurându-se. 
de toată protecţia statului. 

Pentru a se putea lupta cu succes împotriva concurenței 
mondiale, agricultura noastră trebue să-și însușiască progresele 
realizate în alte ţări. Astăzi, când pământul se lucrează cu trac- 
toare, micșorându-se preţul de cost la jumătate, noi nu mai pu- 
tem lucra cu boi şi cai. Plugul nu poate ţine pas cu tractorul și 
mica proprietate nu poate rezista mașinismului și organizaţiei 
proprietăţii mari. De nu se vor realiza progrese în domeniul a- 
griculturii, întroducându-se metode noui de muncă și producţie, 
nu vom scoate din ţară nicio boabă de grâu de pe urma concu- 
renței Americei şi Rusiei care fac agricultura în stil mare şi pe 
baze științifice, 

Se impune deci introducerea utilajului modern pentru ri- 
dicarea producţiei, ameliorarea calităţii şi scăderea costului de 
producţie care la noi e cel mai ridicat față de toate ţările agri- 
cole europene. 

Măsurile luate în ultimul timp pentru ameliorarea : agri- 
culturii erau mai întotdeauna greșite, după cum era de pildă prima 
de export cu care statul s'a păgubit cu 650 milioane, fără să se 
aducă vre-un folos agriculturii, deslănțuind în acelaș timp un 
dumping de grâne şi contribuind la scăderea preţurilor mondiale 
de grâu printro concurenţă neloială față de celelalte ţări agri- 
cole din Sud-Estul Europei, cu care avem tot interesul să trăim 
bine, sprijinindu-ne reciproc în lupta comună ce ducem împotriva. 
concurenței Americei și Rusiei. 

Situaţia însă, în care se află agricultura ţărilor dunerene în 
momentul de faţă, cere, cu o exasperantă inzistenţă, soluţii reale 


Li 


și radicale în vederea unei primeniri complete a întregului meca- 
nism agricol care astăzi, în epoca de electrificare şi mașinism, 
funcţionează aproape la fel ca acum 5000 de ani la Chineji şi 
Egipteni. Sistemul acesta patriarhal trebue să dispară pentru a se 
face loc unui sistem modern, mai superior ca tehnică şi rendement. 

De nu se va moderniza agricultura țărilor din Europa cen- 
trală cu un ceas mai de vreme, întroducându-se reforme radicale 
ce se impun prin logica și forța lucrurilor, țăranul nostru, pus în 
-imposibilitate de a desface roadele muncii sale dincolo de hotare, 
va lăsa pământul în părăginire, acest pământ pe care la primit 
: după veacuri de robie şi iobăgie, nu pentrucă și-a vărsat sângele 
pentru întregirea neamului, ci pentrucă pământul e de drept al 
ţăranului şi după revoluția rusească, urmată de exproprierea 
latifundiarilor, împroprietărirea ţăranului nostru nu se mai putea 
amâna, 

Astăzi, un vagon de grâu costă pe piața internă 28.000— 
30.000 lei şi mai puţin. In acest preţ agricultorul român vinde 
produsele sale cu pagubă, Cheltuielile de producţie rămân neaco- 
perite și munca neremunerată. Neavând posibilitatea de a vinde 
cerealele cu preț bun, ţăranul nostru nu mai găseşte conveniența 
în cultivarea lor și lasă o mare parte a pământului nelucrat. 

Cauzele prăbușirii preţurilor ce au adus agricultura noastră 
în situația dezastroasă și falimentară de azi, sunt: 1) suprapro- 
ducția agricolă mondială, 2) scăderea prețului de cost prin me- 
canizarea şi raţionalizarea producţiei agricole şi 3) reducerea 
consumului de pâine. 

Media recoltelor mondiale de grâu a depășit după răsboi 
cu 7 la sută media recoltelor antibelice. In timpul răsboiului 
America a mărit suprafața pământului arabil pentru a satisface 
nevoile ţărilor beligerante. Rusia a sporit deasemenea producția 
sa agricolă față de cea dinainte de răsboi. 

Dar nu numai atât. Chiar și unele țări industriale, care până 
la răsboi imporiau cea mai mare parte a grâului, au devenit 
-acum ţări agricole. Un exemplu foarte instructiv pentru ilustrarea 
acestui fenomen ne oferă Germania. Inainte de răsboi, Germania 
şi-acoperea partea cea mai mare a consumului de pâine prin 
import. Astăzi Germania reușește să exporte toamna o parte a 
recoltei, impiedicând importul de grâu din ţările agricole prin 

taxe vamale prohibitive de 100.000 lei de vagon, lăsând importul 
liber numai în lunile Aprilie, Mai și lunie pentru compectarea 
consumului intern. ` 

Mecanizarea și raţionalizarea agriculturii au redus și ele cu 
mult preţul de cost. Datorită tractoarelor, îngrășămintelor chimice, 
și progreselor științifice realizate în domeniul agriculturii, se pot 
obține pe o suprafață dată, cu un număr mai mic de oameni şi 
animale, recolte mai abundente și mai eftine. 

In ce priveşte reducerea consumului de pâine, ea se data: 
reşte sărăcirii generale a consumatorilor de pe urma crizei mon- 
diale şi schimbării regimului alimentar. Ultimele rezulte ale 
ştiinţei de nutriţie, bazate pe cercetarea articolelor de alimen- 
taţie în laboratorii speciale, au provocat în ţările, unde ştiinţa de 
nutriție este popularizată, o revoluţie întreagă în regimul alimen- 
tar care la rândul său a determinat o considerabilă reducere a 
consumului de pâine, mai ales celei albe în folosul legumelor și 
fructelor, bogate în vitamine şi minerale sau săruri nutritive. 

Criza noastră agricolă e așadar în strânsă legătură cu cea 
mondială, având însă şi unele nuanţe agravante, 

Comitetul economic al Societăţii Naţiunilor a propus pentru 
soluţionarea crizei agricole restrângerea suprafețelor de cultură, 
regim vamal preferențial şi credit agricol internaţional. Toate a- 
ceste soluţiuni însă rămân platonice şi inoperante, câtă vreme 
Confederaţia europeană nu va deveni fapt îndeplinit, In Statele 
Unite ale Europei, ţările industriale vor răscumpăra întregul vo- 
lum de grâne din ţările agricole europene, fără să-și satisfacă 
mai mult decât 15 la sută din consumul lor, ramânând ca restul 
cerealelor să se importe din alte continente, în primul rând, din 
America căreia Europa datorește 275 miliarde franci aur. 

Până la desfiinţarea barierilor vamale în Europa, o atenuare 
a crizei agricole nu se poate obţine decât prin schimbarea felului 
și formei de cultură. 

Schimbarea felului de cultură am putea realiza prin res- 
trângerea culturii srânelor în favoarea culturii plantelor indus- 
triale, şi prin intensificarea creşterii vitelor şi păsărilor de curte, 
desvoltând industria agricolă și animală. 

Forma de cultură, astăzi individuală şi simplistă, trebue 
pusă pe alte baze, anume pe baza cooperației asociaţiunilor agri- 
cole, Reg'ementarea acestui princip fundamental, menit să pre- 

schimbe nu numai forma de exploatare a pământului, dar și men- 
talitatea însăși a ţăranului, făcându-l dintr'un individualist ego- 
centric un cooperatist, fixat intr'un câmp de activitate comună 
de cointeresare, s'a și început printr'o lege pentru asociaţiunile 
agricole. 

Cât privește urcarea preţurilor, ea nu-i posibilă pentru 
moment decât pe o scară foarte mică prin selecţionarea cerealelor, 
asigurându-se producătorilor agricoli anumite pieţe de desfacere 
pe un preţ mai ridicat, dar sub rezerva calităţii mai superioare 
a produselor agricole. Intr'un viitor mai mult sau mai puţin în- 
depărtat, urcarea generală a preţurilor nu va veni spontan și nu 
va putea fi forțată prin măsuri artificiale. Dimpotrivă, sunt te- 
meri că în urma restricţiunilor vamale din ultimul timp ale ţărilor 
limitrofe, luate în vederea contingentării importului produselor 
agricole, preţurile grânelor vor scădea și mai mult. 


Se pune deci marea întrebare: pe ce căi și prin ce mijloace 
se poate salva agricultura noastră care-i baza avuţii naţionale 
şi puterii de rezistenţă a statului român ? Este o întrebare ham- 
Jletiană, de a fi sau nu a fi, nu numai pentru noi, dar şi pentru 
celelalte ţări agricole din Sud-Estul Europei. La intrebarea de 
sus economiștii au un singur răspuns: raționalizarea producţiei 
agricole și organizarea ei pe baza cooperaţiei, 

Din programul de realizare a acestei probleme voi înşira 
numai câteva puncte: l 

1. Raţionalizarea producției agricole prin asociație sau coo- 
perație. i 

2, Elaborarea statutului şi regulamentului agricol şi înca- 
drarea lor în Codul cooperației: 

3. Crearea fermelor-model de către Ministerul de agricul- 
tură pentru instruirea agricultorilor din împrejurimi. 

4, Organizarea tovăräşiilor sau cooperativelor agricole pe 
baza de ajutorare şi răspundere mutuală. 

5. Scutirea membrilor grupaţi în asociații agricole de im- 
pozitul agricol pe 5 ani pentru încurajarea organizării coopera- 
tivelor agricole. 

6. Achiziţionarea şi amortizarea utilajului modern agricol 
de tractoare, semănători, prășitori, secerători, cositori, treierători, 
vânturători, curăţitori, şi altele, de către stat în contul centralelor 

cooperative ce vor rambursa sumele respective într'un termen 
lung din vânzările în comun. E . 

7. Acordarea subvenţiilor de stat, scutirea de taxele vamale 
și reducerea tarifului pe C. F. R. pentru maşinile şi produsele 
importate sau exportate de cooperative, 

8. Răspândirea mașinismului pentru sporirea producţiei, 
îmbunătățirea calițăţii și reducerea prețului de cost, 

9, Trecerea atribuţiunilor Camerilor de agricultură asupra 
Uniunii coaperativelor, federalelor judeţene şi centralelor regio- 
nale ale cooperativelor agricole. 

10. Colaborarea cooperativelor noastre agricole cu coope- 
tivele celorlalte state în chestiuni de import-export, fixarea pre- 
țurilor, cucerirea debușeurilor, etc. 

11. Inmagazinarea rezervelor în silozuri, 

12. Specializarea diferitelor regiuni agricole prin cultivarea 
plantelor, indicate de condiţiunile geografice ale regiunii şi ce- 
rute d pieţele de consumație. 

13. Cultivarea p'antelor industriale și medicinale și valorifi- 
carea produselor date de aceste plante. 

14, Încurajarea industriei agricole. 

15. Cultura raţională de nutreţuri, ` 

16. Intrebuințarea Ag rapel ip organice şi minerale, in- 
dicate de climă și teren. 

17. Iniiinţarea institutelor niad ca staţiune de selecțio- 
nare și ameliorare a plantelor și de controlul seminţelor. 

18. Intensificarea creşterii animalelor şi păsărilor de curte. 

19, Creşterea animalelor de prăsilă pentru îmbunătățirea 
raselor. 

20. Desvoltarea industriei animale. 

21. Organizarea conferințelor publice cu subiecte din pro- 
blemele actuale, legate de agricultura locală şi cea generală. 

lată, un câmp vast de activitate în care vom trebui să ne 
depunem toată dragostea de ţară și de muncă. lată, o operă 
uriaşă ce va cere sforţări şi colaborare sinceră a tuturor oame- 
nilor de bine, fără deosebire de concepţii politice care nau ce 
căuta acolo unde ţara-i în primejdie. 


Vladimir Orza | 
profesor. 


CRONICA JUDICIARA 


Condamnarea condițională. 


O comisiune compusă din consilieri ai Consiliului Legislativ 
“lucrează de cuţiva ani la elaborarea unui proect de cod penal, care 
ar urma să înlocuiască codul penal în vigoare. | 

Povăţuiţi de cele mai bune intenţii, consilierii respectivi au a- 
dresat şi un apel către toţi intelectualii români, care ar dori să 
contribue cu cunoştinţele lor la această mare operă, învitându-i să 
comunice propunerile ce-ar avea de făcut. 

Cu apelul său Consiliul Legislativ arată de la început, că, al- 
cătuind acel proect de cod penal, a căutat, pe lângă altele, să-iim- 
prime un caracter naţional. 

Nu avem decât si felicităm frumoasa intenţiune, dat fiind că 
actualul cod penal, inspirat de cod. pen. francez din 1810. şi într'o 
măsură oare care decel prusian din 1851, nesocoteşte acea latură a 
chestiunei de care este astăzi preocupat Consiliul Legislativ. 

Ca răspuns la apelul făcut, pe calea acestei publicaţii caut să 
aduc în discuţia Consiliului Legislativ problema condamnării condi- 
tionale. 

Dealtfel acest institut, care nu există în actuala noastră legis- 
lație penală, nu este ceva nou. El este prevăzut în legislațiile mai 
multor state, ca — Anglia, America, Belgia, Germania, Norvegia, 
Portugalia, Noua Zelanda, ş. a., iar în statele unde încă nu este 
legiferat, el este susţinut în doctrină. In Franţa cu toată severitatea 
legiuitorului condamnarea condiţională, ca măsură de corecție, a fost 
întrodusă în an. 1891. 

Folosul acestui institut este astăzi incontestabil. Argumentele 
care pot fi aduse în apărare sunt nu numai teoretice dar şi prac- 
tice. Reducerea cazurilor de recidivă în statele, unde condamnarea 
condiţională a fost întrodusă, vorbeşte în favoarea acestui institut. 
După statistica făcută, în Franţa în primii cinci ani această măsură 
de corecție a fost aplicată la 94.500 cazuri şi numărul cazurilor, 
când această măsură n'a avut efect, a fost numai de 4,4%. 

Condamnarea condiţională constă în aceia, că individul ce-a 
săvârşit delictul este condamnat, însă pedeapsa nu i se aplică,—ea 
rămâne suspendată, şi dacă acest individ nu săvârşeşte într'un timp 
determinat un nou detict, nu numai pedeapsa dar însă-şi NORN 
națiunea se şterge şi rămâne ca şi cum n'ar fi fost, 


Acest institut are la bază principiul, cá individului care pen- 
tru prima dată săvârşeşte o faptă oprită de lege, încă nu i se 
poate da numele de deliquent; încă nu se poate susține că incli- 
națiunile delictuase sunt aşa de înrădăcinate în firea acestui individ, 
încât pentru corijarea lui să se recurgă la zi. a prevăzute de 
actualul cod penal. 


Aceasta este de multe ori explicaţia, că în actualul sistem de 
pedepse te pomeneşti cu achitări din partea instanţelor judecătoreşti, 
atunci când probele duceau la condamnare: anomalie, care este ex- 
plicabilă şi mai mult faţă de sistemul nostru, ce lasă mult de do- 
rit, a penitenciarelor, unde în loc de corecţionalizare a deliquenţilor— 
scopul principal a pedepselor — se ajunge la criminalizarea lor, în 
special în ceia ce priveşte minorii. 

Este drept, că în actualul nostru sistem de pedepse există 
institutul circumstanțelor uşurătoare, pe care aplicându-l, judecăto- 
rul poate de multe ori cobori pedeapsa până la o amendă. Acesta 
însă nu este un argument serios împotriva celuilalt institut — con- 
damnarea condiţională. 


Pe de-o parte, ca măsură de corecție condamnarea condiţio-= 
nală poate avea un efect mult mai sănătos, individul găsindu-se tot 
“timpul sub o presiune morală de teama ca osânda condiţională să 
nu se transforme în candamnare efectivă (necondiţională), iar pe de 
altă parte, condamnarea pronunţată faţă de un individ, care în fi- 
rea lui nu este un deliquent, după un timp stabilit se şterge. 


Nu mă mai opresc asupra chestiunilor, că în statele unde in- 
stitutul condamnărei condiţionale a fost legiferat, s'a avut grija să 
se limiteze aplicabilitatea acestei măsuri de corecție la anumite de- 
licte,— Belgia la delictele cu pedeapsa până la 6 luni, iar America 
la cele cu pedeapsa până la 2 ani,—dând în acela-şi timp judecă- 
torilor libertatea de a aprecia, dacă şi în aceste cazuri ea trebueşte 
aplicată, ţinând seama de vârsta, educaţia, trecutul etc. a individului 
supus judecăţei; toate acestea fiind chestiuni de amănunt. 

N'am pretenţia să spun, că aceasta -măsură de corecție 
este specifică numai firei poporului român, deoarece dela început 
am spus, că acest institut este legiferat în mai multe state,— totuşi 
se poate spune că ea este conformă firei ţăranului român, care nu 
este încă demoralizat şi mai poartă frica legei. 

De câte ori n'am avut noi prilejul ca la întrebarea, dacă a 
mai fost judecat, sau condamnat, să auzim răspunsul ţăranilor ba- 
sarabeni: „M'a scăpat Dumnezeu, nici martor n'am fost“. 

In Rusia imperialistă, începând din an. 1899, ideia legiferării 
condamnării condiţionale avea foarte mulţi aderenţi în doctrina cri- 
minalistă şi toate obiecţiunile ce se aduceau împotriva acestei idei 
erau de natura, că acest institut, fiind încă nou, nu şi-a arătat 
roadele. Profesorii de drept penal dela universităţile din Rusia erau 
aproape unanimi în a vedea folosul acestui institut. 

Imi reamintesc cazul, când unul din aceşti profesori a căutat 
să demonstreze utilitatea numitului institut prin faptul că aceasta 
măsură de corijare se aplică dese ori chiar în familie, când un 
părinte pentru a- corija copilul său ce-a greşit îi spune, că-l iartă cu 
condiţiunea să se îndrepte, iar în caz dacă va repeta greşala, îl va 
pedepsi şi pentru cea dintâi. Mik 

Este normal deci, ca intelectualii din Basarabia, cari au fă- 
cut studiile juridice la universitățile din Rusia, să fie printre apără- 
torii acestui institut. 


N. Județiu. 


——— 
-oon 


IN TEMPLU 


Privesc cum ochii îți ridici Apoi, ușor ingenunchând, 
Spre sfinții zugrăviți pe lemn Fecioarei Sfintei te inchini, 
Și cum cu degetele mici Săruţi icoanele pe rând 


Pe frunte pui al crucei semn. Şi câte-o floare le anini. 


Atunci şi eu, după canoane 
O iau biserica 'mprejur 

Și de pe ştersele icoane 
Săruturile ţi le fur. 


Tony Luţcan. 


POLITICA DE STAT 


Basarabia şi negocierile dela Riga. 


Negocierile noastre dela Riga, din Ianuarie acest an,-cu 
Rusia Sovietică, s'au întrerupt subit. Vina este a ruşilor, cari pe 
neașteptate au încercat să aducă în discuţie chestiunea Basara- 
biei. Ori, când toate marile puteri europene au recunoscut defi- 
nitiv alipirea Basarabiei, mai poate cineva astăzi ridica această 
chestiune? O pot face aceasta numai acei, căror le lipseşte buna 
credinţă şi simţul realităţii. 

Manevra ruşilor la Riga arată lumii civilizate încă odată 
-adevăratele intenţiuni „pacifiste“ ale Rusiei Sovietice. 

Cărţile sunt date pe față. De altfel — nimic de mirare. Doa- 
ră ne-am putut până acuma convinge perfect de bine de since- 
ritatea rușilor faţă de pactele încheiate de ei. Destul să amin- 
tim, că de la semnarea protocolului Litvinov din 1929, în urma 
cărui raporturile româno-sovietice întrau în cadrul înțelegerilor 
formulate de pactul Kellog-Briand, propagandiştii ruşi prin ra- 
dio au continuat mereu să ponegrească în modul cel mai ab- 
ject ţara românească, Pentru ruşi ori ce pact încheiat nu repre- 
zintă altceva decât un petec de hârtie, care ori când poate fi 
rupt în bucăţi. Aceasta au repetat-o de mai multe ori cei mai 
autorizaţi reprezentanţi ai Rusiei Sovietice. Mentalitatea aceasta 
a ruşilor se explică prin faptul, că ei consideră lumea burgheză, 
ca un dușman firesc, cu care trebue să ducă o luptă până la 
nimicirea lui complectă, | 

Ori ce mijloc de luptă cu acest duşman este permis, nu- 
mai să ducă la ţintă, 

Lumea burgheză n'ar trebui să scape din vedere acest lu- 
cru esenţial la încheerea diferitelor pacte cu Rusia Sovietică, 
lar țara noastră, grănicerul lumei occidentale, care mai bine ca 
ori cine își poate da seama de ce-a ce se petrece în Rusia, este 
-datoare să prevină lumea de orice greșeală ce sar putea face 

Cine poate bănui poporului român intențiunile lui pacifi- 
ste ? Cred, că nu există pe tot globul pământesc alt popor mai 
dornic de pace şi ordine, ca poporul român. 


Atunci, mai mult ca ori cine, poporul român este interesat 
de-a vedea odată graniţele ţărilor europene pedeplin asigurate. 
Dar acest lucru să: se facă cu bună credință, cun scop real- 
mente sortit de-a întări legăturile frăţești între popoare. 


Providența a vrut să stabilească poporul nostru român pe 
întinderea de pământ intre Nistru și Tisa, între graniţe bine de- 
terminate. Cine doreşte într'adevăr să vadă pacea internaţională 
întronată, acela desigur nu poate ridica nici-o obiecțiune asupra 
dreptului de liberă existenţă sub soare a poporului român. 


Ce alta înseamnă actul Unirei Basarabiei dela 1918 decât 
afirmaţiunea firească a poporului român de-a trăi liber în gra- 
niţele lui fireşti? De-atunci şi până astăzi a trecut destul timp, 
ca să se convingă ori cine, că cea ce sa făcut la 1918 de 
„Sfatul Ţării“ s'a făcut pentru vecie, urmând calea naturală a 
dezvoltării popoarelor. 


Bunurile omenești se cuceresc în decursul veacurilor şi cu 
mari jertfe, însă odată dobândite se eternizează, ca şi mersul 
apelor, după ce şi-au săpat albia. 

Actul „Sfatului Ţării“ din 1918 a consfințit unirea fraţilor de 
acelaș sânge, de aceași limbă, întregind organic corpul viu al 
neamului românesc, Şi nici-odată nu se va găsi în lume vre-o pu- 
tere, care ar putea să distrugă acest act drept, măreț şi puternic. 


Încercarea rușilor la Riga în recentele negocieri, angajate 
cu țara noastră pentru încheerea pactului de neagresiune, de-a 
pune în discuţie actul Unirei Basarabiei este lipsită şi de ori ce 

seriozitate. 

In primul rând, ruşii ştiau prea Mitaa că actul Unirei Ba- 
sarabiei este indiscutabil. 

In al doilea rând, am mersla Riga numai vonien un singur 
lucru; spre a stabili un acord de-a nu recurge la război ca 
la un mijloc de dezlegare a conflictelor, adică, să repetăm de 
fapt cea ce-am mai făcut în 1929, semnând la Moscova proto- 
colul Litvinov, când ne-am luat angajamentul reciproc, să „nu 
întrebuinjăm războiul ca mijloc de politică naţională“. 


Prin urmare, ceia ce s'a făcut în 1929 la Moscova, trebuia 
să se facă și în 1932 la Riga, Acest lucru ni'i dovedește foarte. 
bine pactul de neagresiune polono-rus, parafat la Moscova la 
25 Ianuarie c. de d-nii Litvinov şi Patec, în care citim: „Polo- 
nia şi Rusia Sovietică declară că semnează un pact, care urmă: 
reşte acelaşi scop ca şi pactul Kellog, care a intrat în vigoare: 
după protocolul dela Moscova din 1929". 

In locul acestui lucru, ruşii schimbă ordinea discuţiilor ce 
trebuiau să urmeze şi, bine înţeles, negocierile s'au întrerupt. 

Se zice, că negocierile n'au fost părăsite definitiv, că ele. 
vor continua la Geneva. Să aşteptăm deci desfășurarea eveni-. 
mentelor, 
In ori ce cuz, ruşii trebue să nu uite, că noi suntem strâns. 
legaţi cu aliații noștri, cari au parafat pactele de neagresiune,. 
dar acestea nu vor întra în vigoare până un asemenea pact nu va 
îi încheat şi cu noi, | 

Noi credem, că totuși în cele din urmă în faţa crizei mon-. 
diale economice, care ameninţă pe toţi deopotrivă, ca un cata- 
clism general, bunul simţ va triumfa și între țările europene se 
vor stabili raporturi de bună vecinătate, urmând calea indicată, 
de marii pacifişti, ca Briand, spte „Statele Unite ale Europei“. 


Dimitrie Bogos. 
Chişinău 15 Februarie 1932, - 


LA GURA SOBEI 


La gura sobei stând aseară, 
Am aruncat scrisori şi plicuri 
In foc, zicându-mi: las 'să piară 
A timpului trecut nimicuri. 
Și când au ars, eu am simțit, 
Cuprins de-o. tainică durere, 
In pieptul meu cum a murit 
Cea de pe urmă mângâere, 
Tony Luţcan, 


\ 


FOLCLOR 


“Cântece populare de pe vremea rușilor 


| A 
„Frunză verde de-arnăut, 
Cam în sus spre asfințit 
Arde-un foc necontenit, 
Nu știu Eşii so aprins 
Ori Bucureştii s'o stins, 
Că mult norod s'o mai dus 
Și din rus și din creştin 
-Și-napoi că nu mai vin, 
Nu știu-n Dunări au dat, 
-Ori turcii i-au apucat. 
— Ba au dat în Dunăre 
“Că mi-i apa turbure, 
Merge Dunărea cu sânge 
Mâicuța voinicu-şi plânge — 


II. 


Frunzuleană pui de nuc, 

Vine timpu să mă duc 
inspre spurcăâtu de turc, 
Lepăd curtea și lăcașu 

Și mă duc puică-n vrăjmașu ; 
Lepăd car cu patru boi — 


Și mă duc puică-n războiu.— 


Avem vite, avem boi, 
Avem turmiță de oi, 

Avem casă, viişoară, 

Și puțină moşioară. 

— Ah, luați toate, luați, 
Numai soțul mi-l lăsați !.. 
De luați pe soțul meu, 

Să nu vă erti Dumnezeu ; 


—- --— —..— — 


*) „Smirna !"=—drepţi! 


Pe căpitan lor împuşca 
Și Șanţurile i-or strica, 

El „Smirna !**) la ea striga. 
Dar nevasta tremura 

Și la ofițer se ruga : 

— Ah, luați toate luaţi, 
Numai soțul mi-l lăsaţi. 
De trei luni sîntem luați, 
Nici n'am tată, 

Nici nam mamă, 

Nici n'am frați, nici n'am surori, 
Mai bine și eu să mor... 
— Rămâi, puică sănătoasă 
Ca o garoafă frumoasă... 
— Mergi, puiule sănătos, 
Ca un trandafir frumos. —-— 
— Ei, puică, te las pe line, 
Astă-zi mă despart de tine 
Că porunca-mpărătească, 
Trebui să se împlinească. — 
Taci, puicuță, nu jăli, 

Eu la vară ţi-oi veni, 

Sau un glonte m'a păli 
Și-napoi woi mai veni, 
Prea iubită, dulcea mea, 
Du-te-acasă linişteşte, 

Că Dumnezeu tot trăeşte.— 
Să dai slujbe, sălinaare, 

Și pâne la cel de nare, 

Să te rogi lui Dumnezeu, 
Fie-ţi părintele tău, 

Sfânta Maica Maria 

Fieţi Mâăiculița ta. — 


de la NECULAI GROZAV 
din Truşeni 


(Din colecţia Gh. V. Madan). 


Din anumite motive, numărul 


acesta, sortit să apară în cur-: 


sul lunei lanuarie, apare abia 
acuma. Din această cauză, pen- 
tru a putea pune la curent a- 
pariția revistei, numărul viitor, 
pe Februarie, va apărea peste 
două săptămâni. 


J RECENZII, 
„Crinii Basara- 
„24| biei".—Sub acest 
titlu a apărut a- 
cum cât-va timp 
un volumaş cu 50 
poezii ale tinerei 
poete basarabene, 
Liuba Dumitriu, 
moartă in vârsta 
de 30ani. Cât a 
fost in viaţă n'a 
publicat nimic, E 
uimitor că intrun 
timp atât de scurt 
Liuba Dumitriu, cu adevăratul ei 
nume Liuba Dimitriev, născută din- 
trun tată bulgar şi o mamă gre- 
coaică, a putut să-și apropie atât 
de bine limba română. Versurile ei 
postume vădesc însuşiri neaşteptate 
de încântare şi armonie românească. 

Aproape toate poeziile sunt scrise 
intre anii 1920 — 1930, ani de boală 
şi perigrinări pe la mânăstirea Văra- 
tec, Tg. Neamţ Balcic, Sulina, Bu- 
cureşti, laşi, Cluj, etc. pe unde căuta 
să-şi ostoiască suferințele. Deaceia 
mai toate poeziile ei rămase în ma- 
nuscris au o notă de visătoare şi re- 
ținută melancolie: 

Lăcrimioară. veşnic dulce, 

Taie-mi setea de Olimp 

Și du-mi lutul să se culce 

Mai de vreme, cât ai timp. 


(„a-mi perdeaua*, Cluj, în sanatoriu) 


CRONICA. 


O, lutule nătâng, . 
De ce mă faci să plâng 


„„ Şi snopii mi-i deslegi 


Când nuntelegi ? 


De ce i-am strâns şi cui? 
N'oi spune nimănuu, 
Dar crinii or înflori 

Când n'oi mai ji! 


(„De ce“, Mânăstirea Varatec)- 


Sunt in acest gingaş şi indurerat 
volumaş şi unele strofe caracteristice 
pentru inspiraţia răposatei poete, din 
vremea când boala n'o chinula incă. 
Pe atunci ea cânta cu simpatie „pen- 
tru flori şi pentru prunci“ şi insăila. 
stanţe delicate ca acestea: 


Uritule, de ce-mi eşti drag? 
De ce, când ești departe, 
Pustiul dă năvală în prag 
Și toate'mi par deşarte ? 


De ce, uritule, 'ntârzii 
Ca să-mi descui portița, 
Când eu și'n somn te chem să vit 
Să-mi înțloreşti altița ? 
(„Uritule“ Chişinău, 1920) 


Iubirea poetei ne apare mai târziu, 
în versurile scrise in anli următori, 
umbrită de presentimente şi flori cari 
ii strătae inima. Din fiecare vers se 
ridică o discretă dar paslonată stri- 
gare a unui sufletdoritor de fericire, 
de viaţă,pe cari le cheamă cu toată 
îincordarea năzulnței ei către soarele 
gata să apue pentru ea... 

Mai trebueşte de pus în lumină o 
altă notă importantă a portei. Deşi 
ma avut nici un pic de sânge româ- 
nesc în vine, lira'ei avea totuşi foar- 
te răsunătoare coarda patriotică şi 
coarda dragostei pentru Basarabia. 
Patriotismul şi Basarabia au jucat 
un mare rol în simţirea poetică a 
Liubei Dumitriu: 


Sunati din trimbițele voastre, 
Să tragă tunurile toate, 

Că s'a pornit prin văi şi sate 
Stăpânul visurilor noastre, 


56 VIAŢA BASARABIEI 


T 
7 a —————ŮĖ 


Să ne 'ncălzeuscă iarăși vatra, 

Cum o'ncălzea odinioară 

Și să prefacă 'n aur piatra 

Ce n'a încetat să cânte 'n moară. 

„Să iasă'n calea lui toţi viii 

In strae noi ca flori în salbe, 

Hotinul iasă-i cu copiii 

Sorocii şi Cetăţii- Albe... 

(La Statuia lui Ştefan cel Mare) 

Fără a îi româncă de baştină, 
“strofe de acestea ne dau dreptul să 
presupunem că, dacă ea ar fi trăit, 
sufletul ei devenea cu timpul focarul 
in care s'ar fi răsfrânt minunat nă- 
zuiaţele şi durerile neamului româ- 
nesc. 

Poeziile ei, impregnate de accente 
de fierbinte iubire pentru Basarabia 
și pentru România ín genere, dove- 
desc că patriotismul nu este intot- 
deauna in funcţie de origină etnică, 
ci foarte adesea iubirea de ţară poate 
să fie şi mulţumirea cu locul in care 
nașterea la aşezat pe om. Patrio- 
tismul Liubei Dumitriu a fost rodul 
obiciauinței şi al satisfacţiilor de tot 
felul. legate de această obicinuinţă. 


„Amintiri şi la- 
TPS crimi“, schițe şi 
; =. S auvele de D. lov.— 
Nota caracteristi- 
jcă a talentului d-lui 
g,lov reese din po- 
| vestirile acestui 
volum, aşa cum a 
sw | reeşit şi din primul 
[441] Său volum de nu- 
şi vele „ln lunca Tro- 
tuşului”. D-1 lov 
este un romantic și 
un naturalist. z 
Tot ce scrie autorul „Amiatirilor 
şi lacrimilor” poartă pecetea unei 
observaţii directe, nemijlocită prin 
abstracții şi artificialitâţi. lov priveş- 
te şi vede tot ce-linconjoară. In mo- 
mentul când aşterne pe hârtie subiec- 
tele sale, ii se parecă le formulează 
inchipuindu-şi-le in fantezie. Cândva 
insă el a văzut toate lucrurile aceş- 
tea, toţi oamenii aceştia, a admirat 
aceste peisagii și a auzit aceste cu- 
vinte. Concretizarea celor văzute și 
auzite apare la d-l lov simplă, fără 
mici o artă forţată, fraged şi colorat, 

intocmai aşa cum sunt în realitate, 
in simpla şi sărmana realitate pe ca- 
re o cunoaşte. 

Uoa din cele mai bune insuşiri ale 
lui lov este aceia că are pentru fie- 
care dintre eroii lui altă limbă. El 
nu vorbeşte nici odată in locul per- 
sonagiilor redate. Oamenii din nuve- 
lele lui lov vorbesc cu propriile lor 
cuvinte, aşa cum ii şede bine fiecăruia. 

D-l lov nu este un scriitor grav, 
tragic. Din potrivă. E idilic și armo- 
nios. E cântareţul liniştei câmpiilor 
moldoveneşti, a micilor târguleţe tă- 
cute, e pictorul idilelor de ţară. 

In noul său volum „Amintiri şi !ac- 
rimi“. apărut zilele áceste in editura 
„Cartea Românească”, subiectele că- 
torva povestiri se desfăşoară in Ba- 
sarabia. Minunat prilej pentru autor 
de a ne dărui câteva admirabile des- 
crieri ale frumuseţei peisajului basa- 
rabean. 

In special în nuvela „Morile“ d-l 
lov a scris câte-va pagini frumoase 
de privelişti nistriene: Nistrul curgând 
leneş, ocolind cotiturile și increţit de 
valuri mărunte, — în amiezi senine; 
Nistrul, in amurg, când pădurea se 
intunecă şi apa se inverzeşte ca şi 
cum seara ar acoperi-o cu un covor 
de catifea; Nistrul, in nopţi cu lună 
rostogolind în undele lui argintii cân- 
tece de păsări şi umbra pădurei a- 
dormite şi Nistrul — pe vreme de 
ploaie, cu ape umflate şi tulburi și 
pâraie mânioase ce şiruesc din toa- 
te părţile, de pe dealuri, mărind lar- 
ma cuprinsului.,. 


„Papucii lui 
Mahmud“, roman 
: de Gala Galac- 
q tion. — Sentimen- 

: tul evlaviei stă- 
pâneşte atât de 
puţin in domeniul 
literaturei noas- 
tre contimporane, 
incât inspiraţia 
cucernică a scrii- 
torului Gala Ga- 
laction apare a- 
proape unică in 
Pentru noi cel din Basa- 
romanului „Papuci 


felul el. 
rabia, autorul 

lui Mahmud“ prezintă un interes 
specific, de oarece osebit de po- 
vara prețioasă a talentului, scriitorul 
Gala Galaction (Gr. Pişculescu) du- 
ce astăzi răspunderea crucii şi grija 
pregătirei viitoarelor generaţii de 
preoţi basarabeni, în calitate de 
profesor la facultatea teologică din 
Chişinău. 

In „Papucii lui Mahmud“ autorul 
cercetează cu abilitate şi pătrundere 
psihologică un caz de conştiinţă ţesut 
pe un fond mistic. 


Acţiunea romanului se petrece în a- 
nul 1877, in dosul frontului ruso-ro- 
mâno-turc. Eroul principal este un 
biet cizmar, Sava Pantofaru, care 
ucide intr'o noapte, beatflind,pe Mah- 
mud, un prizonier turc bolnav. Intre 
ochii fiarei de un minut şi picioarele ce- 
lui ucis mişeleşte,—ne explică auto- 
rul—scapără un fulger albastru, răs- 
bunător în vecii vecilor. Incălţămin- 
tea turcului avea botul căscat şide- 
getele dula picioare ii eşeau afară. 
Imineii rupţi ai lui Mahmud îl vor ur- 
mări toată viața pe ucigaş. Aceasta 
este axa în jurul căreia se învârtesc 
evenimentele şi oamenii in noul ro- 
man al d-lut Galction. 

Subiectul este din cele mai simple. 
Et este însă tratat de scriitor cu ar- 
ta sa puternică şi minunatul său dar 
descriptiv. 

Acţiunea se urmăreşte cu un inte- 
res crescând. Ajunge să citeşti un 
capitol; celelalte vin dela sine. ŞI Ja 
fiecare sfărşit de capitol nu se poa- 
te să nu inchizi pentru o ulipă cartea, 

pentru a-ţi spune: 
~ — Mare scriitor! Minunat roman! 


Al. T. 


EXTERNE 


Probleme minoritare la Geneva, 
Noile formaţiuni de state naţionale 
— produs al războiului mondial, au 
in hotarele lor minorități etnice, 
care aproape în toate aceste sta- 
te sânt incă in proces de adăptare la 
noile condițiuni de viață. Suntem cu 
toată simpatia pentru acele minori- 
tăţi etnice care, in limitele legilor 
constitutive ale noilor state, şi prin- 

tre ele şi fara noastră, caută să-şi. 
asigure condiţii cât mai prielnice pen- 
tru desvoltarea naţională, culturală, 
economică şi socială. Insă nu toate 
minoritățile etnice luptă cu mijloace 
legale. 


Un caz din ţara vecină şi prietenă 
nouă, Polonia, ni se fâce cunoscut in 
urma unui vot al Consiliului Ligii Na- 
țiunilor dela Geneva. Minoritatea u- 
craineană din Polonia s'a plâns la 
Liga Naţiunilor pentru stările din Ga- 
liția Răsăriteană. Consiliul Ligii a a-. 
vut să judece zilele aceste petiția şi 
protestul ucrainenilor galițieni pe ba- 
za concluziunilor pe care le-a făcut- 
în raportul său delegatul Japoniei ca- 
re fusese insărcinat cu cercetarea 
cazului. Raportorul costată. că orga- 
nizaţiunile naţionale ucrainene au des- 
voltat in Galiţia Răsăriteană o mare 
activitate revoluţionară. Această ac- 
tivitate este apreciată de raportor in. 
senzul unei subminări a unităţii sta- 
tului polonez, cela ce nu poate fi in- 
cadrat în dreptul recunoscut minori- 
tarilor de a se îngriji de interesele 
lor naţionale. 

Interesant de ştiut, că reprezen- 
tantul englez în Consiliul Ligii Naţi- 
unilor lord Robert Cecil a căutat să 
ia sub ocrotirea sa pe ucraineni, însă 
a întâmpinat din partea ministrului 
polonez de externe d. Zalesky o im- 
potrivire foarte puternică. I s'a spus 
reprezentantului Angliei, care supri- 
mă cu atâtă vigoare acţiunile de se- 
parațiune ale popoarelor supuse Im- 
periului Britanic, că el nu poate lua 
sub apărarea sa tactica revoluțio- 
nară a ucrainenilor. 


După desbateri indelungate, Con- 
siliul Ligii Națiunilor a adoptat pro- 
punerea raportcrului, inlăturând plân- 
gerea ucrainenilor şi dând câștig de. 
cauză punctului de vedere polonez. 


Nouă hotărirea aceasta ni se pare 
dreaptă, căci, încă odată, trebue să 
se facă deosebire intre lupta lolală 
pentru drepturi si lupta revoluţionară 
cu tendinţi vizibile de subminare a 
unităţii statelor naţionale ce s'au cre- 
iat cu jertva a sute de mili de oameni 
până ieri robiţi unor state artificial 
creiate şi în care minoritățile naţio- 
nale nu se bucurau de niciun drept- 

“sau din contra se bucurau de privi- 
-Megii în dauna altor naţionalităţi. 
Nouă moldovenilor din Basarabia, 
cari am stat peste o sută de ani sub 
- cizma rusească fără dreptul de a ne 
spune durerea şi a ne arăta dorinta 
şi setea de cultură naţională, nu ni-i 
:.greu de loc să recunoaştem pe sama 
minorităților etnice sau locuitorilor 
Basarabiei streini de sângele nostru, 
drepturi ce nouă pe vremuri ni s'au 
"tăgăduit. Asta insă nu înseamnă că 
am admite ca cineva sub masca drep- 
turilor minoritare să uneltească la 
“integritatea statului naţional român, 
căci nu vom ulta niciodată mizeria 
sufletească in care am trăit sub sta- 
“tul şi regimul ruşilor moscoviți 


„P.C. 


CULTURALE 


O coroană pe monumentul lui Ale- 
. xie Mateevici. In ziua de 22 No- 
embrie 1931, cu prilejul sărbătorirei 
aniversărei de 25 ani dela apariţia 
„Basarabiei“ primul ziar românesc 
în provincia dintre Prut şi Nistru 
din 106 — 1907. — s'a depus la mo- 
numentul lui Alexie Mateevici, din 
grădina Catedralei din Chişinău, o 
coroană de flori, ca un semn de 
pioasă comemorare a celui ce a pu- 
blicat primele sale creațiuni în co- 
loanele pomenitului ziar. Cu prilejul 
depunerii coroanei, d. Teodor Inculeţ 
a rostit următorul discurs: 


Basarabia a fost cea mai puţin 
aşteptată şi totuş Basarabia a fost 
cea dintâi care a dat semnalul Uni- 
rii tuturor Românilor. 

Prin ce se explică această minune, 

' prin ce se explică acest miracol? 


Un răspuns la această întrebare, 
-un răspuns ştiinţific, ne-a fost dat 
de către marele nostru istoric: 

Continuitatea spiritului românesc 
în Basarabia--iată explicaţia mira- 
colului basarabean. Tenacitatea spi- 
ritului românesc nici odată n'a ince- 
tat in provincia dintre Prut şi Ni- 
stru. In veacul de subjugare spiri- 
tul naţional era ascuns,— insă numai 
in aparenţă. Asemeni apelor, forțelor 
subterane, care la un moment dat 


isbucnesc printr'un isvor sau un vul- 
can, aşijderea și spiritul românesc 
in Basarabia, mocnind în spuza unui 
veac intreg, atuncea, când sau im- 
plinit vremurile,—vulcanul redeştep- 
tărei naţionale a făcut erupție. 


A doua explicaţie ne-a dat-o câa- 
tăreţul nostru basarabean, centrul 
sărbătorirei noastre de astăzi, poe- 
tul Alecu Mateevici când a spus: 


Limba noastră-i foc ce arde 
Intr'un neam ce fără veste 
S'u trezit din somn de moarte 
Ca viteazul din poveste. 


Aşa dar, două puteri: spiritul, 
sufletul naţional şi limba noastră 
armonioasă, limba vechilor cazenil, 
au făcut, că Basarabia, nol basara- 
benii, lăsaţi în părăsire, daţi uitărei 
în decursul unui veac întreg, am re- 
născut, ne-am redeșteptat prin noi 
înşine ; mai mult decât atât, am dat 
românismului intreg un cântăreţ, un 
poet de primul rang, care a spus in 
stihuri dumnezeeşti. 


Limba noastră-i o comoară 
In adâncuri înfundată. 

Un şirag de piatră rară 
Pe moşie revărsate... 


Despre acest mărgăritar al litera- 
turii noastre criticii literari au spus: 
„dacă Mateevici ar fi scris numai a- 
ceastă poesie, şiincă merita să fl ră- 
mas nemuritor în literatura româ- 
neasca”, 

Mai e de notat, că această poe- 
sie care cu drept cuvânt tace fală 
țărei noastre întregi, dela început şi 
până la sfârşit e scrisă fără nici us 
neologism, in dialectul nostru moldo- 
venesc basarabean. 

Basarabia, cea mai puţin aştep- 
tată. în persoana poetului său Ma- 
teevici a dat românismuluiua cânt- 
tăreţ, un profet al Zorilor Unirii, care 
acum un sfert de veac,sub oblădul- 
rea streină, a scris aceste pline de 
farmec, profetice cuvinte, ce se văd 
astăzi săpate pe lespedea sa monu: 
mentală : 


Eu cânt, căci văd, că ele vin, 
Aceste zile de senin, 

Eu cânt căci văd de-acum că piere 
A țărei vecinică durere, 

Eu cânt căci văd necazul frânt, 
Aud pluguri în zori cântând 
Nu doine de amar de jale, 
Inviorarea ţărei sale. 
i glasul vieţii ascultând 

enirea zorilor eu cânt. 


Astăzi Basarabia şi cu sa româ- 
aismui iatreg, evocând epoca de re- 
maştere a românilor basarabeni, pro- 
slăvim pe liustrul reprezentant al ei, 
destoinicul fiu al Basarabiei, care a 
fost poetul Alecu Mateevici. 


Personal mă simt mândru, că am 
fost coleg de şcoală cu acest mare 
poet, asistând la primele sale ince- 
puturi literare 


Astăzi, in a 25-a comemorare a a- 
celei isbucniri spontane a spiritului 
românesc in Basarasia, care a fost 
mișcarea din jurul gazetei „Basara- 
bia“ din 1906—1907, de sub condu- 
cerca neuitatului luptător Emanoil 
Gavriliţă şi la care gazetă poetul 
Mateevici a publicat primele sale in- 
cercări poetice, noi tovarășii de lup- 
tă il aducem poetului nostru dispă- 
rut fără vreme prinosul nostru de 
pioasă comemorare prin aceste 
flori, simbol descris de alt mare 
poet, transilvănean acesta: 


7 rând pe rând au să mai vie 
ot alte flori în vechea glastră 
Asemeni viselor ce 'nvie 

Şi mor zîmbind în calea noastră, 


Toki 


In jurul aniversării ziarului „Basa- 
fabia“ Implinindu-se 25 anide la apa- 
riţia „Basarabiei“ cel dintâi ziar ro- 
mânesc pentru moldovenii din Basa- 
rabia, foştii colaboratori al ziarului 
s'au adunat să comemoreze acest eve- 
aiment în istoria politică şi național- 
culturală a provinciei noastre. Săr= 
bătorirea a avut loc la Chișinău, în 
ziua de 22 Noembrie, anul trecut. 
Răsunetul acestei sărbători a fost 
destul de mare în presa românească 
S'a scris şi despre însemnătatea pri- 
mei revoluţii ruse pentru inceputul 
mișcării naţionale moldovenesti şi des- 
pre rolul ziarului „Basarabia” in a- 
ceastă mișcare şi despre oamenii ca- 
vi au participat la luptă pentru re- 


deşteptarea moldovenilor basarabeni: 

Şi cei cari au vorbit în ziua de 22- 
Noembrie şi cei cari au scris în ju- 
rul chestiunii începuturilor mişcării 
naţionale româneşti in Basarabia, mau. 
dat destulă atenţie rolului pe care 
Pau jucat in această mişcare basa- 
rabenii emigranţi. cari s'au stăbilit 
în România. Bănuim că lucrul acesta 
s'a întâmplat din cauza, că emigran- 
țiunea celor câţiva basarabeni in Ro- 
mânia, printre cari noi cunoaştem ve: 
răposaţii: marele român Bogdan P. `- 
Haşdeu, dr. Zubcu-Codreanu. dr. Gu- 
tu. dr. Fillp Codreanu, dr. Victor 
Crasescu, iar printre cei vii pe d. d. 
Zamfir Arbore, prof. Const. Stere. 
prof. Auxente Frunză, dr. Vladimir 
Bușilă, Andrei Bulat (Dumitrescu), 
dr. Petre Cazacv, prof. ing. Ion Bal- 
bareu şi dr. vet. A. Uşureiu —a avut 
loc cu mult inaintea mişcării mari din. 
timpul primei revoluţii ruseşti (1905) 
şi nu stă în legătură cu această miş- 
care 


Singurul emigrant basarabean care 
a încercat să facă o legătură mail 
strânsă cu mişcarea moldovenească 
din 1905-6 a fost prof. Const. Stere 
care și-a legat numele cu primul ziar 
românesc din provincia noastră—,„Ba- 
sarabia“, procurându-i mijloacele bă- 
nesti necesare pentru apariţie. 

ŞI este de regretat. că d-l C. Ste- 
re ma colaborat efectiv şi cu scrisul 
la „Basarabia“, căci astăzi, când răs- 
foeşti colecţia veche a ziarului, eşti 
nevolit să recunoști stângăcia cu ca- 
re se scria la prima foaie românea- 
scă în Basarabia, lucru care nu s'ar - 
fi întâmplat, dacă ziarul ar fi fost 
condus de o mână experimentată. 

Odată cu acest regret, facem şt 


rectificarea spuselor câtorva ziarişti 
(dela „Curentul“ „Dimineaţă“ „Ade-. 
vărul“ și „Naşa Reci“) cari pretină:" 
a scri în baza afirmaţiunilor d-lui C. 
Stere, că D-sa ar fi colaborat la „Ba- 
sarabia sub numele de Nistru, Cos-. 
tea, Răutu, etc. In zădar aţi căuta 
aceste pseudonime ale d-lui C. Ste- 
re în „Basarabia? din 1906. Cu uşu- 
rință le veţi găsi în „Viaţa Româ- 
nească“ dela laşi; in ziarul „Basara-. 
bia“ insă nu veţi găsi decât trei te-. 
legrame, date cu prilejul apariţiei zia-. 


60 VIAȚA BASARABIEI 


rului, una semnată de C. S., altă în 
'numele „Vieţii Româneşti“ şi a treia 
în numele ziarului „Liberalui“. 


Bustul lui Ema- 
nuil Gavriliţa. Cu 
prilejul  comemo- 
rării ziarului „Ba- 
sarabia s'a scos 
in evidenţă rolul 
directorului ziaru- 
lui, răposatului 
luptător  naţiona- 
lst-moldovean ba- 
sarabean Emanuil 
i | Gavriliţa. Din ini- 
= ţativa celor cariau 
luat parte la şe- 
dința de comemorare a luptelor de 
acum 25 ani, s'a alcătuit un restrâns 
comit:t, în frunte cu ministru: Basa- 
‘rabiei G-ral Râşcanu, pentru ridica- 
rea unui bust lui Emanuil Gavriliţa. 

Fondurile necesare au inceput să 
'se adune. Sculptorul A. Plămădeala, 
directorul Şcoalei de Belle Arte,a fost 
invitat de Comitet să execute lucra- 
'rea. 


Mihail Eminescu în rusește. Dr. 
'B. Oxinoit, care este un harnic tră- 
ducător din literatura românească 
în ruseşte, ne trimite două poezii 
din Mihăil Eminescu spre publicare 
in revista noastră. Le vom păs- 
tra pentru timpurile când vom fi în 
stare să facem o publicaţiune în lim- 
ba rusă pentru familiarizarea publi- 
cului rusesc cu poezia şi literatura 
românească. 

Mulţumim d-lui B. Oxinoit pentru 
serviciile pe care ie face literaturei 
româneşti prin traducerile sale în ru- 


seşte, 
x P. C. 


Un tânăr poet moldovau E. Cucu- 
etu. — E. Cucuetu un flăcăuaş mol- 
dovean de prin ținutul Lăpuşna, ur- 
ma cândva cursurile seminarului teo- 
logic din Chişinău. 

Nu de mult. Prin 1926. O fi acum 
preot, sau s'o fi săturat și el de vâl- 
toarea târgului şi greutăţile care se 


-=_e o ee m -e 

pun în calea tinerilor sărmani, cart 
mau cu ce-și plăti taxele la școli şi 
astfel se va fi infundat din nou, cu 
şcoala neisprăvită, in sătuceanul de 
unde pornise plin de iluziiși idealuri. 


Nu mai ștlu nimic de el de atunci. 
Ştiu numai că Cucuetu este un tânăr; 
poet. | 

Un poet din acei pe care Basara- 
bia incă nu-i are. | 


A venit pe atunci, modest şi timid 
în redacţia ziarului la care scriam | 
A adus o sumă de foi cu versuri fru-. 
moase, scrise ingrijit şi păstrate i 
sfințenie. 

Era tot ce avea mai de pret. 

Ni-a cetit câteva. l-am oprit una! 
şi a apărut în „România Nouă” Nr.i 
95 din 24 Sept. 1926. | 

Ni-a promis să-mi mai dea, după 
apariția celei dintăi. 
"A mai trecut apoi 
pe la redacţie. Mi-a mai cetit şi al- 
tele; dar ma mai voit'să publice ni- 
mic. 

Din modestie şi din neincredere in! 
talentul care se vedea bine cum li- | 
cărea în privirile lui. 

Şi-a dizpărut. Nu ľam mal văzut 
şi mam mai auzit de el. Ni-am bu- 
cura ca reproducerea de mai Josa 
„Cântecului de leagăn" pe careil-am 
publicat atunci, să fie pentru el o; 
chemare şi de acolo de unde se află 
să lasă la lumină, şi să-l avem alá- | 
turi. | 

Căci suntem siguri, în el, Basara- | 
blia va avea un poet de care se vā. 
putea mândri. 


de câteva ori, 


| 
| 


A. G. 


CÂNTEC DE LEAGĂN | 
de E. Cucuetu. 


Dormi copila mea frumoasă 
Dormi în pace! 
Căci cu liniştea ne vine 
Somnuw'ncoatt. | 


Mama, iat-o lângă leagăn | 
Stă plecată | 
i-o cămașă 'nsăilează . 
d i Pentru fată. 


'mpărăteasa, 
lată luna 'mpăr ii jait 


——— 


Cum şe uită. Ca şi tine iz 
| De bălae. 


Că nu dormi, ea o să spue 
La 'mpăratul 
Și o să ştie mâini de tine 
intreg satul, 


Dă la mama căpuşorul 
să-l decânte; 
Poate un de deochiu te paşte, 
că-i fierbinte, 


„Să se ducă pe pustie 
ca şi colbul 
„De-i bărbat sau de-i femeie 
să-l ia corbul. 


„Și fetița să rămâe 
curățică 


„Ca și luna, drăgălaşă, 
frumuşică“ ! 


iată, mama te 'nvelește | 
cu basmaua, 
Fire-ar de noroc să-ți fie 
plină steaua, 


Lasă somnul să-ţi sărute 
obrăjorii, 
Cum o strâng pe luna 'n brațe 
pe cer, norii. 


Cămăşuica, uite-i gata 
'nsăilată 
De cusut s'apucă mama, 
iacă 'ndată 


Cât de moale-i și luceşte 


citişorul 
Și e mică şi cămașă 
cât odorul, 


Luni, vre-o câteva vor trece, 
tu, micuță, 
La mamica-il alerga 
pe picioruţe. 


Peste ani vre-o cincisprezece, 
mare fată! 
Voiu găsi în casă toate, 
tot de-a gata. 


Trebuşoara vei găsi-o 
ca şi jocul 
Grija mea va fi atuncea 
numai focul. 


Mai apoi, un mire tânăr 

te-a lua 
Cu ghirlănzi şi strae albe 
te-a 'mvrăca. 

El te-a duce; — eu în lacrimi 
voiu tot plânge 

Tu din când în când veni-vei, 
şi li-i stânge. 


Dormi acuma. Cât în leagăn 
ţi-e patul 
Cine viața ţi-o mai ştie 
cu bărbatul ?... 


Uite luna, iar s'arată 
și zâmbește 
O steluță 'ncoronată 
te priveşte. 


S'a îndrăgit căci văd că însăşi 
| vine vântul 
li aud prin geam afară 
sunând cântul .. 


Dormi, şi mama lângă tine 
să se culce 
Doamne! fă-i cu a ta putere 
Somnul dulce. 


INSEMNĂRI 


“+ Iosif Mihailo- 
vici Parhomovici. 
— La 24 lanuarie 
s'a stins losif Mi- 
hailovici Parhomo- 
vici, fostul profe- 
soral Seminarului 
“Teologic din Chi- 
şinău şi cunoscutul 
cercetător al tre- 
cutului bisericesc 
din Basarabia. 

Ucrainean de 
felul lui, fiu de 
preot, l. M. Parhomovici s'a născut în 
1846, în gub. Poltava. Fiind abia de 
9 ani, dânsul a fost adus în Chișluău 
de fratele său mai mare Vasile, a- 
tunci- director al școalei spirituale.!) 
Studiile şi le-a făcut în şcoalele du- 
hovniceşti din Chișinău şi in acade- 
mia spirituală din Kiew. 

Flind încă student la Academie» 
I. M. Parhomovici a început munca 
de cărturar, publicând în rev. „Vos- 
cresnoe Citenie” şi în „Viedomostiile 


1) Mai târziu — Athanasie, arhi- 
episcop de Don şi Novocercasc. 

Eparhiale” din Chişinău câteva arti- 
cole cu conţinut teologic. 


In 1871, după absouivirea academi- 
ei, |. M. P—cia fost numit profesor 
la Seminarul din Chişinău, la cated- 
ra de istoria bisericei universale şi a 
celei din Rusia, rămânând în această 
funcțiune timp de 35 ani. Totodată 
I. M. timp de 15 ani, a predatin se- 
minar istoria și combaterea schismei 
ruse („naecol“) și a sectantizmului, 
obiect nou, introdus de către Sinod in 
seminar in 1872. Deasemene mult timp 
în calitate de director de studii 
(„inspector classov”) a condus şcoa- 
la eparhială din localitate, făcând a- 
colo şi ore de religle. 


Ocupat cu slujba de profesor, 
având serviciu in unele aşezăminte 
eparhiale (Societatea Misionară Or- 
todoxă, Frăţimea „Naşterea lui Hris- 
tos“), |. M. P—ci găsea timp şi pentru 
muncă literară şi a dat la lumină o 
mulțime de articole, publicate in re- 
vista eparhială locală, cu conţinut 
bisericesc-religios. Epoca insă de in- 
florire a activităţii lui literare s'a in- 
ceput în 1906.când dânsul a fost numit 
director (.redactor*) al. Viedomosţii- 
lor Eparhiale“ părăsind totodată pos- 
tul de profesor la seminar, după 35 ani 
de serviciu. Din lucrările publicate 
de |. M. P—ci în aceasta perioadă 
vom releva: 1) „Viaţa şi activitatea 
arbiepiscopului Pavel” 2) Viaţa şi 
activitatea arhiepiscopului Serafim“, 
3) Schiţă istorică asupra şcoalelor 
duhovniceşti din eparhia Chişinăulul 
dela 1812 pânâ la 1913“, 4) Viaţa şi 
acțivitatea arhiepiscopului Neofit, 
5) Viaţa şi activitatea episcopului 
Viadimir“* 6) Schiţă istorică asupra 
misiuoii antischismatice şi antisec- 

tante în eparhia Cişinăului dela 1813 
până la 1910* şi m. a. 

Lulrările lui I. M. Parhomici sunt 
bazate în mare parte pe acte şi do- 
cumente din arhivele locale, consti- 
tuind astfel o temelie solidă pentru 
cercetările ulterioare in istoria vieţii 
bisericeşti din Basarabia. La baza 
acestor lucrări e pusă concepţia tra- 
dițională, formată in atmosfera bise- 
ricească — religloasă din Rusia, cu 
aspiraţiunile şi idealurile ortodoxis- 
mului naţionalist rus, de pe vremea 

mai cu seamă a vestitului oberpro- 
curor Sinodal C, P, Pobiedonosțev.!) 


In 1904, când a fost înființată socie- 
tatea Istorică-Arheologică-Bisericea- 
scă din Basarabia, I. M. Parhomo- 
vici a fost ales membru în biurou, 
casier al acestei societăţi şi condu- 
cător al Muzeului de obiecte vechi 
bisericesti, rămănând in această ca- 
litate până la incetarea lui din viață, 


Moartea lui I. M. P-ci, in vârsta de 
86 ani. n'a fost pe neașteptate, pen- 
tru cunoscuții şi prietenii lui, totuşi 
încă ea le-a produs 0 mare durere 
sufletească. l 

Fire blândă, plină de un idealism 
neobişnuit, om de o probitate exem- 
plară, foarte modest în cerințele lui 
personale, c'un suflet de o rară nob- 
leță, I. M. Parhomovici s'a bucurat 
de un sincer respect din partea tuturor 
acelora care au avut ocazia să-l cu- 
noască sau să colaboreze cu el. 


Fie-i țărână uşoară! 


N..P. 


O primejdie —Suntem informatică 
Academia Română, aflind că'n bib- 
lioteca Minăstirei Nou! Neamţ (Chiţ- 
cani) se află mai multe ianuscrise 
slave şi româneşti de o deosebită 
valoare, ar fi inceput demersurile 
pentru a intra in posesiunea lor, 
transportindu-le la Bucureşti. Pro- 
testăm ! 

Cunoaştem aceste opere dintr'o 
cercetare sumară, dar suficientă 
pentru a ne da seama de importanța 
lor bibliografică şi artistică, pentru 
unele din ele. Am admirat frumoase 
miniaturi de bună şcoală a veacului 
XVI, comparabile cu exemplarele 
strălucite dela Putna sau Drago- 
mirna, de pildă. E drept, nu sunt 
puse in valoare aşa cum trebue in 
friguroasa încăpere a bibliotecei dela 
Noul Neamţ, de altfel clădire spe- 
cial construită destinaţiei sale. Dar 
suntem de părere că chiar aşa stau 
mai bine acolo, de cit la Bucureşti. 


1) V. „Istoria Bisericii din Basara- 
bia 1931, de N. Pogonschi, 

Prea mult s'a deposedat- ca să- 
folosim un termen binevoitor, — Ba- 
sarabia de atitea bogății artistice 
dintrun tezaur care şi-aşa nu era 
prea incărcat. Să ne referim numai 
la covoarele de blind colorit şi dis- 
cret desen sau la icoanele cu par- 
“fum de tămâe sfielnică, care au fost 
furate—da furate — şi vindute la Bu- 
cureşti sau în cine ştie ce colţuri 
în afara Basarabiei. Cite din ace- 
ste bogății au mai rămas 'astăzi în 
Basarabia la locul lor sau chiar în 
colecții ma! mari particulare ? lar 
despre cele expuse în muzee apro- 
ape navem ce pomeni. i 


Ne dăm seama de nevola centra- 
lizării obiectelor de artă şi repre- 
zentative unii trecut în colecţii pub- 
lice de muzee şi biblioteci. Ne dăm 
seama că mai ales capitala unei 
ări trebue să reprezinte toate pro- 
vinciile cu ce au mai aies din trecu- 
tul lor—dar nu așa cum s'a petre- 
cut cu Basarabia. Există in vreo 
bibliotecă publică macar un singur 
manuscris vechi cu miniaturi ca cele 
dela Noul Neamţ? Nu. Şi pănă la 
organizarea unui muzeu respectiv la 
Chişinău, Bucureştiul mai poate aş- 
tepta. căci are mult mai mult de 
cât capitala Basarabiei, care... n'are 
nimic, 


:P. C=, 


Panteonul Basarabiei. Sora noa- 
stră cea mezină, Basarabia, cum îl 
zicea Eminescu, a suferit mai mult 
decât toate surorile sale sub vitre- 
gia vremurilor. Şi totuşi ea ma murit 
pentru Românism; ceasul cel mare 
al liberării şi întregirii veamului a 
găsit-o vie, trează, conştientă şi ro- 
mânească. Această datorită şi pute- 
rii de rezistenţă a ţărănimii româ- 
neşti dintre Prut şi Nistru, dar nu 
mai puţin şi fiilor ei aleşi, buni pa- 
trioţi, cari au veghiat,ca să nu l-se 
piardă sufletul el românesc. 


Incă la 1870 marele fiu al Basa- 
rabiei B. P. Hasdeu se plângea că 
„dintre toate ţările române Basara- 
bia este cea mai puţin cunoscută“. 
Vinovate de această necunoaştere 


erau pe atunci numai împrejurările 
politice. 

Astăzi Basarabia este mult mai 
bine cunoscută dincolo de Prut, dar 
totuşi încă insuficient, Dacă este 
vorba să căutăm vinovaţi astăzi, in 
primul rând vom trebui să-i căutăm 
chlar în Basarabia. 

Noi Basarabenii suntem chemaţi 
cei dintâiu a arăta țării întregite, 
cine sunt frații români dintre Prut 
şi Nistru. O vom arăta-o aceasta în 
revista noastră şi vom începe, după 
cum se şi cuvine, inşirând portre- 
tele .oamenilor mari ai Basarabiei 
dela 1812 incoace. 

Această galerie de tablouri va 
forma „Panteonul Basarabiei“. 

Potrivit cu numărul relativ mic 
al Românilor Basarabeni dar nu mai 
puţin si cu a imprejurărilor vitrege 
din Basarabia dela 1812—1918, nu- 
mărul acestor chipuri este destul de 
mare şi de ales. 

Vom învia chipurile marilor morţi 
dela no! şi le vom aşeza pe rând în 
altarul bisericii neamului, ca tot Ro- 
mânul să-i cunoască, să li-se închine 
şi să-i binecuvânteze, căci, vorba 
lui Coşbuc: 

„Soarele din noapte iese, din mor- 
mânt puterea vine; 

Naşterea cea viitoare ne en lu- 
mea celor morţi!:. 

L. M. 


APEL. — Trimitem pe această ca- 
le, rugăminte tuturor binevoitorilor 
noştri cetitori, cari posedă (sau cari 
cunosc locul unde se găsesc izolate 
şi fără întrebuințare) documente 
vechi inedite, privitoare la trecutui 
Basarabiei, să ne facă cunoscut des- 
pre aceasta, spre a le putea cu fo- 
los utiliza in paginile revistei, dând 
material nou de studiu istoricilor şi 
tuturor celor cari sa ocupă cu tre- 
cutul istoric al provinciei noastre. 

Numai adunând piesă cu piesă, 
document cu document și mărturie 
cu mărturie se poate reconstitui un 
trecut pe care noi românii avem tot 
interesul să-l desvăluim, pentrucă-i 
glorios şi plin de eroice suferinţe; 


"V, 

REDACȚIONALE. — Domnii scrii- 
tori, publicişti și oameni de știință 
cărora revista noastră le-a adresat 
invitaţii personale cu rugăminte de a 
cinsti paginile noastre cu preţioasa 
domnillor lor colaborare, pentru a 
putea ca laolaltă să contribuim la 
această operă de cultură din Basa- 
rabia, sunt rugati binevoitor a ne 
trimite răspunsul în scop de a-l pu- 
tea inscrie printre distinşii noştri co- 
laboratori. 


ZIARE 
româneşti cari apar în Chişinău 


„Basarabia“ — ziar zilnic, director 
L. T. Boga, profesor; „Curierul“ — 
ziar zilnic, director prof. I. Peretz; 
„Cuvântul Moldovenesc“ —săptăma- 
nal pentru popor, aparţinând Asoc. 
„Astra“; „Viaţa Basarabiei*—săptă- 
månal, director lon Zaborovschi; „/z- 

bânda” săptămânal, director Al. Ter- 
ziman; „Moldova de Răsárit* săptă- 
mânal, director T. S. Stoika; „Scu- 
tul Naţional“—săptămânal, director 
N. Negru; „Dreptatea“-—săptămânai, 
director H. Dăscălescu, profesor: 
„Raza“ — săptămânal, româno-rus. 
aparţinând Clezului, 


REVISTE 


Arhivele Basarabiei, trimestrială, 
director T. G. Bulat şi C. N. To- 
mescu, profesori universitari; Fur- 
nica, bilunară, aparţinând Societă- 
tei Cooperative de Editură şi Edu- 
caţie Cooperatistă; Buletinul Agricol, 
lunară, aparţinând Soc. „Pomona”, 
Studentul, revista studenţilor in teo- 
logie; Buletinul Oficial, aparţinând 
Camerei de Comerţ şi Industrie, 
Viața noastră avicolă, aparţinând 
Sindicatului de avicultură. 

Acest număr al revistei „Viața Basarabei“ vi se trimite 
spre a lua cunoștință de editura noastră, cu rugămintea de 


a vă abona. 


e 
Reținerea numărului acestuia o vom considera ca un 
consimțimânt de a vă prenumera printre abonaţii noştri. . 
r - . - w 4 
Dacă nu doriți să fiți abonat la revistă, rugăm să ne 


restituiţi numărul de față. 


Administraţia revistei „V. B.“ 


Rugăm “stăruitor pe prietenii şi abonaţii revistei să 
dea numărul de față spre cetire tuturor doritorilor, îndem- 


nându-i să se aboneze la ea. 


La prima cerere i se va trimite oricui numărul de 


față şi cele ce vor urma. 


Rugăm adresa să fie dată exact, arătând şi oficiul 


poștal. 


Administraţia revistei „V. B.“ 


Tipografia Băncii Centrale Cooperative 
Chişiniu, str. Principele Nicolae No. 25, 


